text:
Galizie, Paîs Basc, Paîs Catalans a strenzin i lôr rapuarts ancje tal sport
Ta chescj ultins agns la colaborazion tra lis nazionalitâts minorizadis dal stât spagnûl e je lade dilunc a cressi simpri di plui. Cun di fat, daspò de Declarazion di Compostela fate buine a Sant Jacum di Galizie (Santiago de Compostela) ai 10 di Dicembar tra Comunitât Autonome Basche, Catalogne e Galizie par promovi in maniere unitarie lis produzions culturâls des trê realtâts, ai 29 di Dicembar i rapresentants des trê Comunitâts autonomis a àn sotscrit un altri acuardi. Si trate de “Declarazion di San Mamés”, batiade cussì daûr dal non dal stadi di Bilbo / Bilbao là che pôc plui tart si à davuelte une partide tra lis nazionâls di balon de Catalogne e dal Paîs Basc. Si trate di un pat che al viôt dâsi dongje bascs, catalans e galizians par promovi la colaborazion intal cjamp sportîf cul sburtâ scambis tra atletis, formazions e federazions des trê Comunitâts, ma ancje cul lavorâ adun par promovi la culture sportive e par lotâ cuintri dal doping. Il pont plui impuartant de declarazion, dut câs, al è chel là che si fevele di metisi adun par sburtâ il ricognossiment uficiâl des rapresentativis nazionâls dai trê paîs de bande des federazions sportivis internazionâls, ma ancje par promovi la nassite di campionâts nazionâi pai diviers sports al puest dai atuâi campionâts statâi. Par fâ un esempli, tant par fevelâ di balon, l’Athletic di Bilbao e la Real Sociedad di Donostia a zuiaressin tun campionât basc e no plui ta chel spagnûl e v.i. Se cheste ultime pussibilitât e reste forsit la plui dificile di rivâi, Catalogne, Galizie e Paîs Basc a pontin soredut su la partecipazion des lôr rapresentativis nazionâls intes competizions internazionâls, come che za al sucêt, par esempli, pal Gales e pe Scozie che, pûr cence vê un stât indipendent, a son ricognossûts a nivel internazionâl almancul in cierts sports di scuadre tant che il balon e il rugby. Al è za di agns che lis trê nazions cence stât de penisule iberiche a lavorin par chest risultât, ma cumò a son daûr a incressi i lôr sfuarçs par otignî il ricognossiment. Ta chescj ultins timps, par chel che al rivuarde il balon, a son stadis zuiadis diviersis partidis cu lis nazionâls di altris paîs e ancje cun bogns risultâts: par esempli, i bascs a àn batût Bulgarie, Uruguay e Nigjerie, i catalans il Cile e l’Ecuador, e i galizians a àn batût l’Uruguay e a àn paregjât cun Ecuador e Camerun. A compagnâ la Declarazion di San Mamés e lis rivendicazions des trê nazionalitâts, simpri ai 29 di Dicembar, si è davuelte une grande manifestazion popolâr cun disinis di miârs di personis che a àn cjaminât pes stradis di Bilbao daûr di un strisson cul sproc: “Euskal Herria. Nazio bat, selekzio bat” ven a dî “Paîs Basc: une nazion, une nazionâl”. La colaborazion tra lis trê Comunitâts, dut câs, e cjape fuarce ancje par mieç di altris iniziativis che a cjapin dentri altris sports, Par esempli la Catalogne e parteciparà ai Zûcs Nautics dal Atlantic che chest an si davuelzaran tal Paîs Basc e là che e je dentri ancje la Galizie; e propit chest ultin paîs al è stât invidât de Catalogne inte Rêt dai Paîs Sportîfs là che a partecipin ancje i bascs.
[Font: Galiza Hoxe, 27-29/12/2007 e 07/01/2008; Mon Divers, 29/12/2007; Gara, 30/12/2007]


c: text/html

text:
Schede mari
La schede mari (par inglês Motherboard) e je un component fondamentâl dai ordenadôrs di vuê.
La schede mari e je un circuit stampât componût di diviersis strâts: tai strâts a son posadis lis pistis di colegament jenfri i components; chi a vegnin saldâts uns circuits integrâts, çocui e conetôrs. I integrâts plui impuartants a son il grup di chips, che al aministre il scambi des informazions jenfri il processôr e i bus di espansion, la ROM, che e conten lis informazions necessariis par inviâ l'ordenadôr, il socket pal processôr e i conetôrs, che a permetin di montâ lis altris components dal PC.
Components[cambie | modifiche il codiç]
Di seguiti a son riportâts ducj i components di une schede mari par un ordenadôr domestic:
- Socket pal processôr: al serf a tacâ la CPU
- ROM: e conten il BIOS de schede mari, informazions di base par rivâ a fâ partî l'ordenadôr e cjariâ il sisteme operatîf.
- Puint nord: al lee il processôr ai controlôrs par la memorie RAM e cui bus principâi (PCI, PCI-Express, AGP).
- Puint sud: al è il secont component dal grup di chips e al è leât al puint nord; al controle lis puartis seriâls e paralelis, lis interfacis par la tastiere e la surie, la interface Ethernet e lis puartis USB.
- Batarie al liti: e serf a mantignî la date e l'orari ancje cuant che l'ordenadôr al è distudât.
- Sfese par la memorie RAM: a son i logaments par zontâ la memorie di sisteme, necessarie par il funzionament dal sisteme.
- Bus di espansion: a son logaments che servin a zontâ dispositîfs di divierse nature, come par esempli la schede video, schedis par acuisî video, ecc. Fin a pôc timp fa a jerin dopradis lis sfesis PCI e AGP, che però a son destinadis a jessi vie vie sostituidis da lis sfesis PCI-Express, plui sempliçs e veloçs.
- Interfacis standard: puartis seriâls (RS232), puartis PS/2 par la tastiere e la surie, puartis USB par altris dispositîfs.
- Interfacis par la gjestion di unitât di memorie di masse ATA, SATA e/o SCSI, e unitât disc (CD, DVD).

robotstxt: allowed

filter: keep


text:
Irlande: gnûfs plans locâi di politiche linguistiche
Intant che il ministri irlandês pes areis a maiorance gaeliche al fâs savê che i gnûfs regolaments de leç su lis lenghis uficiâls a jentraran in vore intal Març dal 2009, diviersis autoritâts locâls a àn za anticipât lis lôr gnovis liniis di politiche linguistiche pal gaelic. I regolaments ministeriâi a interessaran, in particolâr, l’ûs dal irlandês e dal inglês intai avîs, inte segnaletiche e intes tabelis dai uficis publics e des aministrazions locâls. Diviersis aministrazions, dut câs, si son za motis par incressi l’ûs dal gaelic intes lôr ativitâts. Par esempli, in Setembar la contee di Cill Dara / Kildare e à inviât un servizi di comunicazion cul public specific par irlandês e e je daûr a lavorâ par rindi dal dut bilengâl il so sît internet e par garantî la presince dal gaelic intai siei comunicâts. Cui prins di Otubar, invezit, si à tacât il procès par aumentâ la presince de lenghe irlandese inte documentazion uficiâl, intal sît internet e inte segnaletiche de contee di Ceatharlach / Carlow. La contee di Loch Garman / Wexford e je, invezit, in vore propit cumò a tirâ sù i conseis de int pal gnûf plan locâl di politiche linguistiche pal gaelic.
Font: Gaelport, 02 e 09/10/08


text:
A odein in tune tal maniere ae agne Angustie, che a profitin parfin des feriis par fâjal savè. A penis che la famee e partîs pes vacancis viers diferents ponts turistics, ai scomencin a rivai un diluvi di cartulinis postâls a colôrs e ancje in blanc e neri par mancjance di altris, però dutis cence ecezions a son cuviertis di insults.
ººº
A rivin di Rosari, di Sant Dree di Giles, di Chivilcoy e di Chacabuco, cinc o sîs voltis al dì i puestins ai consegnin la pueste di malevoie, la gnagne Angustie e je feliç e contente.
Je no jes mai di cjase sô, i plâs sentâsi tal curtîl, passant lis zornadis e riceviint lis cartulinis postâls, apaiade e contente.
ººº
Lis cartulinis a disin: “Mandi cragnose, che un folc ti trai, Gustâf”."Une spudade,tô gnece Bepina”. “Che il gjat ti pissi sui malvons,cussì si suin, tô sûr”. E cussì di file e, di ducj i colôrs..
La Agne Angustie e jeve adore par ricevi i puestins dantjur la buine man. E lei lis cartulinis amirânt lis fotografiis e tornânt a lei i saluts.
ººº
Di gnot e tire fûr l’album dai ricuarts, colocantlis cun tante cure, di maniere che si puedi viodi la panoramiche ma ancje lis firmis.
- Puars agnui, cetantis cartulinis che mi mandin - e pense la gnagne Angustie,
- Cheste cu la vacjute, cheste cu la glesie, ca il lât Traful, ca il ram des rosis - cjalantlis une ad une cun tenarece e impirant une gusiele in ogni cartuline, nol sedi che si pierdin, ancje se, e chest bisugne dilu, la gusiele le pontave simpri su lis firmis, dome je e saveve parcè.
ºººº
Julio Cortázar, scritôr Argjentin tai gjenars dal fantastic, de metafisiche e dal misteri. Lis sôs contis no simpri a àn une linearitât temporâl, però i personaçs a esprimin simpri une profonde psicologjie.
La traduzion al furlan e je di Galliano De Agostini
ºººº


text:
2006
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- Fevrâr - Giorgio di Centa, che al sta a Trep di Cjargne al vinç dôs medais di aur: chê de stafete 4x10 km (ai 19 di Fevrâr, insieme cun Fulvio Valbusa, Cristian Zorzi e Pietro Piller Cottrer) e chê de 50 chilometris di font (ai 25 di Fevrâr, ultime zornade des Olimpiadis). Fieste in Cjargne
- 26-27 di Fevrâr – Referendum pal passaç di Cint, Pramaiôr, Gruâr e Tei al Friûl-Vignesie Julie. Vinç pardut il sì, ma dome a Cint si rive al quorum
- 22 di Març - Lis Acuilis FVG di Pontebe, scuadre di hockey su glaç a vincin il campionât di A2 ae seconde partecipazion: la scuadre e jere nassude daspò des Universiadis dal 2003
9-10 di Avrîl: elezions: inte provincie di Udin al vinç al prin turni Marzi di Strassolt, rapresentant dal centri-drete; inte provincie di Gurize al vinç il centri-çampe cun Enrico Gherghetta, al balotaç. A Pordenon al torne a jessi elet sindic Sergio Bolzonello, sostignût dal centri-çampe.
- 6 di Mai – a scomencin lis rievocazions dal taramot dal 1976
- 3 di Lui – il comitât vît dal Ministeri de Agriculture al aprove il gnûf non dal Tocai: al sarà “Friulano”. Dal 1 di Avrîl dal 2007 il non Tocai al podarà vignî doprât dome pal vin dolç ongjarês
- 14-17 di Setembar – Si ten la XII edizion di Friuli DOC
- 16 di Otubar – al mûr a dome 23 agns Jonathan Tabotta, buiês, ex campion di ciclo cross
- 4 di Otubar – Chiara Cainero, di Udin, e vinç la Cope dal Mont di skeet (tîr cu la sclope)
Ator pal mont[cambie | modifiche il codiç]
- 9 di Lui - Le scuadre taliane di balon a Berlin in te finâl cuintri le France, e vinç pe cuarte volte,il titul mondiâl.
- 30 di Dicembar - Saddam Hussein, za ditatôr dal Iraq, al ven justiziât: al ven picjât di matine a dore.
Nassûts[cambie | modifiche il codiç]
Muarts[cambie | modifiche il codiç]
In Friûl[cambie | modifiche il codiç]
- 23 di Zenâr - Amedeo Giacomini, poete (n. 1939)
- 30 di Avrîl – Elio Bartolini, un dai plui impuartants leterâts dal Friûl (n. 1922)
- 28 di Otubar – Al mûr a 84 agns l'architet di Spilimberc Gianni Avon, nassût ai 29 di Mai dal 1922
Atôr pal mont[cambie | modifiche il codiç]
- 15 di Setembar - Oriana Fallaci, scritore taliane
- 12 di Novembar - Mario Merola, atôr talian
- 23 di Novembar - Philippe Noiret, atôr francês
- 10 di Dicembar - Augusto Pinochet, gjenerâl cilen
- 26 di Dicembar - Gerald Ford, politic statunitens
- 30 di Dicembar - Saddam Hussein, politic irachen
Premis Nobel[cambie | modifiche il codiç]
- Pâs - Andrew Fire, Craig Mello
- Leterature - Orhan Pamuk
- Midisine - Muhammad Yunus
- Fisiche - John Mather e George Smoot
- Chimiche - Roger Kornberg
- Economie - Edmund S. Phelps


text:
Scuintri dûr jenfri il guvier talian e la Provincie autonome di Bolzan par vie de segnaletiche metude sù de AVS, o sei la associazion alpine sudtirolese, sui trois di mont dal Sud Tirôl. La plui part dai cartei e je dome par todesc e chest al à jevât lis protestis prime dai CAI e po des autoritâts talianis che a àn pretindût che la Provincie di Bolzan e gjavàs dute la segnaletiche monolengâl par meti al so puest dai cartei bilengâi. La Provincie e à ricuardât che la segnaletiche e je stade metude di un sogjet privât e cence spindi bêçs publics e che, duncje, no i tocjarès a jê di intervignî. Dut câs, ogni acuardi cul guvier talian al è stât impussibil ancje par vie dai timps imponûts di Rome (cuasi 40 mil cartei di sostituî intun an) e de pretese di meti formis talianis ancje là che no ‘nd è di tradizionâls. Sot vie, la cuestion principâl e somee jessi propite cheste, ven a dî la imposizion di nons talians che no son mai esistûts ma che a son stâts inventâts e imponûts intai agns dal fassisim. Propit il teme cjalt de toponomastiche al è ancje al centri di une propueste di leç fate indenant ta chestis zornadis de SVP, partît maioritari in Sud Tirôl, par cirî une soluzion al probleme.
Font: Alto Adige, 22-26/07/10


text:
Dut al veve scomençât a la etât di un an. Al jere sentât intun cjadin di âghe cjâlde poiade su la taule de cusine. In chê volte, il bagn a si faseve cussí parcé che la cusine e jere la uniche stanzie riscjaldade. In chê sere, la lûs a si jere distudade come che al rivave di spes e il canai al continuave a zujâ cu la aghe. Dut tun colp, tal scûr, la aghe e veve cjapât un riflès zâl e ros e lui si domandave cemût cjapâ chel riflès che i scjampave jenfri i dêts cuant che, cualchidun, cuntune vôs da fâ pôre e un cjâf da fâ piês, da sot e da parsôre al si jere mitût a zirâi ator ator.
Terorizât, al veve scomençât a sberghelâ . La mari, e veve impiât subite la lûs par viodilu svualâ par tiere cun dut il cjadin di aghe e ducj, in te famee, a vevin ridût come mats pe pôre che e veve vût la mâri, dismenteantsi la pôre che al veve vût il frut.
Cuant che, plui tart, i vevin contât che chel mostri a nol jere âltri che une cavoce disvuedade e taiade cul curtis e cuntune cjandele impiade dentri, lui al veve zurât di svindicâsi. Ma, in te famee dai spachets, cemût spaventâ cualchidun?
Cussì se cjapave cui vicins e nol si fermave ni a Pasche ni da Nadâl, ni cul puestin, ni cul plevan.
La int e zirave ben ae largje par no fâsi cjapâ, ma:
- No vevial fat clamâ i pompîrs crodint che al ves il fûc in cjase?
- No vevial fat clamâ i carabinîrs parcé che une dí al veve inclaudât un cjan sul tronc dal cjariesâr?
- No vevial fat clamâ il plevan par un vueli sant?
- No vevial fat scjampâ le murose?
Naturalmentri, il fum al jere dome un vapôr chimic, ma i vicins a vevin vût pôre.
Il cjan al jere dome une pinache imbutide, ma le vicine a veve vût pôre.
Il moribont al jere dome so nono, che cuant che si jere sveât, viodint il plevan inzenoglât cul messâl, al jere scuasit muart dal ridi.
Cheste volte peró e jere fieste grande: la Gnot dai Muarts. Al scugnive fâ di plui.
Ma il pipinot picjât sot dal balcon nol veve fat pôre a di nissun.
Dome cuatri dîs dopo, cuant che la murose e jere lade a dîsi di finîle e di tirâ vie chê porcarie, e veve viodût che il pipinot al jere lui.
di Jaio Furlanâr
Conte n. 79


text:
giovedì 31 dicembre 2015
2015YB L’asteroit pierdût!
A no je une conte di fantasience ma dome la croniche di ce ch'al è capitât in chescj dîs di Dicembar tal mont de astronomie.
Il 2003 SD220 al è un asteroit ch'al ven a cjatânus di spes, jessint ch'a si fâs viodi des nestris bandis cinc voltis ogni dodis agns. Al è stât scuviert pe prime volte tal 2003, come ch'al pant il non, e intal mont sientific a lu clamin "patate" pe so forme slungjade - 2 chilometris - ch'a si viôt ancje te foto. A nus à “sivilât par dongje" la gnot di Nadâl a 11 milions di chilometris cence fânus dams, jessint che la distance e je 28 voltis che da Tiere a la Lune. A no si lu à podût viodi a voli crot e neancje cui telescopis ch'a doprin i amadôrs, par vie ch'al è passât une vore lontan di noaltris te sô corse viers il Soreli, e inalore o vin di crodi a ce ch'a nus disin i astronoms che, cui lôr argagns sofisticâts, a àn podût fotografâlu e mostrânus la sô sacume a forme di patate. La sô vignude chest an e à fât scjas par vie ch'e je capitade la gnot di Nadâl, cul plen di Lune, cun di plui dongje dal Solstizi di Unvier, insiemi cu la comete Cataline e a un altri asteroit – il 2015XX378 – une vore plui piçul. Tantis cumbinazions a an discjadenât la fantasie dai strolics che, zontant ancje l'an bisest ch'a nus spiete, a proviodaran ogni sorte di malans, par no dî la montafin par l'an ch'al ven; come se a vessin bisugne ancje di chel!
Ma no je mighe finide chi, parcè che al varès vût di sei cun lôr ancje il 2015YB, un altri piçul asteroit ch'al varès vût di passâ ai 19 di Dicembar aes 13 e 10 minûts precisis, ma spiete ca ti spiete a no si lu à viodût. Ce isal capitât, cemût mai a no si è fât viodi? La sô scuvierte e jere stade dade fûr ai 17 di Dicembar e secont il mût di fâ de sience, che e dopre informazions di ducj i osservatoris dal mont, e je stade stimade une orbite sbaliade par colpe di disturps eletromagnetics te atmosfere. Si che duncje "o vin cjapade une scuaiade", a disin i astronomis, “e tal tornâ a fâ i conts de orbite o vin capît che al sarès passât une vore plui lontan de Tiere di ce ch'o pensavin, e che il "claput" 2015YB a nol meretave cussì tant rivuart”.
Po ben, par cheste volte nus è lade ben a disìn noaltris incompetents, ma se a vessin sbaliât al contrari e nus fossin cjatât il "claput" fûr de puarte a cui verino di dî graciis? "Cul sbaliâ a si impare" a disin i astronoms, "Sperin ben" o disìn noaltris… parcè che jenfri i planets Mart e Jupitar a 'nde a miârs di chei claputs li, che par fortune a àn orbitis avonde stabilis, ma al capite dispès che il bocon di Jupitar tal so passaç, cu le sô gravitât, i dedi une pocade a cualchidun mandantlu fûr de orbite, tant di fâlu scjampâ viers il Soreli e duncje ancje viers la Tiere. E alore voi vierts cjars astronomis!
di Bepi Zefon
Etichetis: Bepi Zefon, Contis, Gjenar fantasience, Gjenar sociâl, Gjenar storic
mercoledì 30 dicembre 2015
Il nestri destin
Di cuant che a Palmiro il pêl mat i jere saltât fûr inte muse e lâ sot te nature, chei bregons curts che ogni an, dal dì di Pasche i cuvierzevin lis gjambis fin ai prins frêts, no ju meteve plui.
Par chei cuatri pêi che i jerin cressûts, a ben che par lâ di un a chel altri e voleve la coriere, e pal lavôr che al veve cjatât, ormai si sintive un om pardabon.
Cun di plui, al veve imparât a blestemâ miôr dai siei barbis e une cjoche par setemane no je sparagnave nissun.
Par lui e jere tacade une gnove vite. Al veve finît ancje cu la scule. “Cantami o diva del Pelide Achille, l’ira funesta che infiniti addusse lutti agli Achei…..” chês pagjinis che no i jentravin tal cjâf, e che a pretindevin ch'a lis imparàs a memorie, no lu tormentavin plui.
E par sô fortune al jere finît no dome chel torment, ma ancje la umiliazion di sintîsi tratât ogni dì come un çoreon, ancje se a dî la veretât, in chê scuele, mus, nol jere dome lui.
“Cun chel Pelide o Achile, tô mâri no met sù la pignate - i diseve simpri so pari, forsit par consolâlu, zontânt subit - : la scuele no je robe par te. Il Pelide Achile al va ben par cui che al studie di miedi o par fâ il professôr. E po bisugne nassi intune cjase di siôrs par vê un cerviel che al podedi capî chês robis tant sacramentadis. No stâ lambicâti, tant par un che al ven fûr des nestris fameis al è za ben se al impare un mistîr.
“Ma se tu fasis un fregul di scuele, chê, no ti reste sul stomi, anzit…..” - e diseve sô mari. –Palmiro, pardabon al veve cambiade la sô vite. In miôr? A cjalâlu inte muse someave propit di no, Ogni dì su lavôr si spacave la schene e se a scuele mus al jere dome a peraulis, cumò, mus lu jere deventât pardabon.
Ogni dì, chê e simpri chê, un fregul di cole, une brucje, un colp di martiel e vie indenant cuntun altri scarpet, spesseant plui che al podeve, par che subit dopo, Bepo, che al lavorave plui indenant, al podès zontâ tal stes scarpet la suele. Nol jere timp di pierdi. Guai a fermâsi: la cjadene, plui a spesseavin e plui e coreve.
“Sacrament. Pardabon il pan di paron al à siet crostis, ma chest al è il nestri destin come che al diseve puar gno nono…. La nestre vite, scuele o lavôr, e je simpri un lambic” – si ripeteve Palmiro corint daûr a chel Unfier di cjadene plene di scarpis che no veve un moment di padin.
Berto, che al veve fat simpri il cjaliâr e ancje il partigjan, a sintî chei laments, soredut cuant che Palmiro al nomenave il destin al leve su dutis lis furiis
“Lasse stâ lis peraulis di to nono. Ce destin, o altris luianiis, bastaàs picjâ ducj chei che si jemplin il tacuin cul nestri lavôr par che la nestre vite podedi cambiâ. – i vosave"
Chel Berto al jere ancje un comunist e la saveve lungje, tant al è vêr che al à fat deventâ ancje Palmiro un comunist sfolmenât. La bandiere rosse, la fotografie di Lenin a vevin cjapât, te sô cjamare, il puest dal Crist e di une vecje imagjine de madone. “Chei ju puarti tal cûr i veve dit a sô a mari cuant che ju veve dispicjàs”
Cussì par Palmiro di gnûf e jere tacade une gnove vite: tantis sperancis. Al jere convint che chei come lui, cu la cjamese rosse, a varessin cambiât il mont. E pâr chest, manifestazions, siopars, il partît, il sindicât e ancje cualchi biele vitorie: il contrat di lavôr, lis feriis e une sigure pension.
La vite intant e leve indenant, Berto il so mestri e compagn di partît, pe tante batule che al veve al à fate une vore di strade: oltri a Onorevul al à comprade la cjase par sè e pai fîs e parfin al à maridadis dôs feminis. Palmiro invezit dome cole, scarpets une cjase in afit e simpri chê femine. Par lui dome, tantis sperancis, sperant simpri che il mont al podedi cambiâ.
E pensant a la vite di spes i tornavin tal cjâf lis peraulis di puar so nono "chest al è il nestri destin”. Cui sâ se al veve reson? Pe vite che al faseve so fi, al someave propit di si. Puaret, chel fantat no dome nol veve lavôr, ma al jere ancje un om di pocjis sperancis. Fortune dome che ta muse a sot te nature nol jere come so pari: di pêl àn veve di vendi. Cussì te biele stagjon, che e jere la sô e la vite e mene par ducj, cun lui no jere di mancul. A chel zovin nissune fantate e podeve disi di no.
di Nello Malisano
Etichetis: Contis, Gjenar ironic, Gjenar romantic, Nello Malisano
lunedì 28 dicembre 2015
Il cercandul
Si clamave Gjovanin, ma di lui o sai nome ch’al stave des bandis di Rivignan. Al rivave ogni dì tor vot di matine e al poiave la biciclete tal sotpuarti ch’al deve tal nestri curtîl.
Al saludave mê mari: “Bundì Angjeline” e po al lave in place a cjapâ la coriere di Colavin. Al lavorave a Udin, jù pe setemane. A la domenie al lavorave a Codroip.
Al lavorave! Si fâs par mût di dî; al lave a cirî la caritât e tal so mistîr al jere babio.
Al varà vût cincuante agns, ma forsit ancje setante, no si capive ben. Al jere piçul, magri, scûr di muse e cuntune barbe lungje di almancul une setemane, grise e maltajade. Il vistît po al jere in tono cul personagjo. Une gjachetate dute scussade ch’a i pindulave di dutis lis bandis e un pâr di bregons ch’a vevin di vê viodût plui di une vuere. E no stin a tabaiâ des scarpis. Insumit, al faseve dûl nome a cjalâlu. Si tu vevis nome cent francs tal tacuin, minimo tu i devis cincuante. Se dopo i tu sintivis cemût ch’a ti diseve “Grassie” e ti cjalave cun chei voglins come par dîti “Tu mi âs salvât la vite…”, a ti vignive voie di dâi ancje chei altris cincuante.
A Udin al veve il so zîr e nol rivave mai a cjase cu lis sachetis vuedis. A la domenie po al rivave a Codroip tor nûf e mieze e al lave a metisi dongje de puarte dal domo. Al spietave la jessude de messe grande e po chê di messe ultime. Nol jere sfaçât; nol viarzeve neancje la bocje. Nol veve bisugne di fâ reclam. La int, a viodilu, no mancjave di lâi dongje e dâi une palanche.
Jessude dute la int de messe ultime e vênt finît di lavorâ, Gjovanin a si gjavave une sodisfazion, forsit la miôr de sô grame vite; al leve la di Galàs, a mangjâ. Al jentrave pal curtîl e po, par no meti in imbaraç i clients, al lave a metisi a taule ta che stanziute li che nol jere mai nissun. Dopo di vê siervît chei altris clients, Toni Galàs al lave di lui.
“E alore Gjovanin, un plat di tripis e mieç di neri, come al solit?”. “Sì, sì Toni, ma cence premure” al rispuindeve lui, e dentri di sè al finive il pinsîr. “Che tant il gjespui al tache a lis cuatri”.
Lu ai viodût ogni dì par plui di vincj agns, simpri compagn, po nol è plui vignût a poiâ la biciclete.
Agns dopo, tabaiant cuntun di Rivignan, al salte fûr che un puaret, ch’al lave a vore a Codroip ogni dì in biciclete, cuant che al è muart i àn cjatât sul libret, in pueste, plui di cincuante milions. Mi soi mitût a ridi e o ai pensât “Gjovanin, tu sês stât bulo a ingrumâju, ma ne vore mone a no gjoldiju!”
di Pauli Jacus (IV3IAN)
Etichetis: Contis, Gjenar romantic, Gjenar sociâl, Pauli Jacuss
venerdì 25 dicembre 2015
Chê robe
- Che e scusi, isal chi che si compre chê robe?
- Ce robe?
- Chê robe che si sint ... a Nadâl.
- Chê di cuant che tu sês frute?
- Juste, propit chê di cuant che tu sês frute.
- Chê robe che fûr al è scûr, tor di te a son mil lûs, e che tu tu cjaminis pe strade cul fum che ti salte fûr de bocje?
- Chê robe li.
- ... e chê che ti tegnin par man, tu respiris un fregul di fieste, e buine sere siôr Fredo, buine sere siore Anute, cemût vadie, al è Nadâl, voaltris ce fasêso, nô o stin cjase, in famee, a fâ fieste, e par un pôc il to mont al è dut li?
- Sì po, chê robe che par un pôc il gno mont al è dut li.
- I vadie ben ancje un pôc di frêt, di chel che al beche tal cuel?
- Ancje il frêt.
- E la spiete? I vadie un pôcje di spiete?
- Se no beche e va ben ancje la spiete.
- La spiete e beche. A voltis e beche fuart. Puedie lâ ben?
- No sai... che e fasi jê... se po o soi contente, alore sì, che me dedi.
- La spiete le din simpri cul pôc sium. E cui pinsîrs di frute, chei che a somein grancj ancje se a son piçui piçui.
- Bon pal pôc sium e pai pinsîrs. Cumò o soi grande. Ce puedino fâ i pinsîrs piçui piçui?
- Ju involùcijo ?
- Nol covente.
- Ve ca. Che ju tegni ben e cun rivuart.
- Sigûr. Cetant aio di dâi?
- Un pinsîr.
- Un pinsîr? Ce pinsîr?
- Usgnot, tal pôc sium, un pinsîr piçul piçul.
- Il plui piçul?
- Il prin di ducj i pinsîrs.
- E cuâl?
- Il pinsîr "Duâr e sta contente"
- Va ben, o provarai.
di Mariute
Etichetis: Contis, Gjenar poetic, Gjenar romantic, Mariute
giovedì 24 dicembre 2015
Un pinsîr pai regâi di Nadâl
Velu ca "il telefonin ch'a nol fâs nuie": in Americhe dal Nord a àn metût in vendite il telefonin ch'a nol fâs nuie, ma propri nuie. Nol telefone, nol navighe in internet, e nol fâs nancje fotografiis, e al servìs dome a cirî di disintosseâ chei ch'a no puedin fâ di mancul di doprâlu nancje tal bagn. Al coste dome 10 dolars, ma par i patîts dal "selfie" al è in vendite un model cul spieli tal daûr ch'al coste 15 dolars. S'a no mi crodiis, cjalait il link chi sot. Vêso cualchi malât di smartphone in famee? A nol è ni il mâl russin, ni l'afte epizootiche, ma al pues fâ une vore piês. E alore ce spietaiso, e je propri une ocasion di no pierdi sot Nadâl.
di Bepi Zefon
Etichetis: Bepi Zefon, Contis, Gjenar ironic, Gjenar sociâl
mercoledì 23 dicembre 2015
Cent metros
Cent metros i fâs uno gresso diferenzo: cent metros e vondo, no di plui, par incredibil che al pode sameâ. Jel vevo contât il barbo di so pari - al vevo di essi stât il vinç e cinc, vinç e siet, alc dal gener - ma ai timps lui al ero dut concentrât intun livel cruciâl di Candy Crush Saga, e a noi vevo dât masso impuartanço - nol vares mai pensât di scuignî fâ il contadin di vecjo. Cent metros di diferenzo e i fasôi no incressin plui: vegnin fôr dome cartufulos, e no tu pos vivi dome di cartufulos. I covento encje i fasôi.
Tal vinç e cinc al ero inmò un frut che al insumiavo di lâ a fâ il Linussio a Tumieç par lâ a lavorâ tal puart di Glemone. Dopo, quant che encje il puart al ero sprofondât dentri l'Adriatic come miegio italio e cun la crisi energjietico a no n'dero miez par salvâlu dal mâr, Checo, lui cioè, al vevo rinunciât a lavorâ come cogo al puart di Tumieç e al vevo cjapât la strado viers Valstuarto, il paîs dai siei nonos, - unico pussibilitât, comedâ la cjaso di Sorobosc par vivi cun so femeno e i fruts picinins. Emigrâ oltralpe par murî di frêt e fan al ero fôr di discussion.
So bisnôno Nevio terens a ‘n vevo te valado; plui viers il pas dal Bec, da pè dal paîs, dulà che i fasôi i vignivo sù fuarts: dome cent plui metros plui abàs.
Al ero tornât in paîs come tanç, cul montâ dal mâr, par cjatâsi dispreseât dai siei stes paisans: “ah, i sios stâts a divertîsi ator fin cumò e cumò tornait acà – che cuant che il paîs al vevo bisugno i eris cuissà dulà – a fâ i siôrs. Ma i sios VISITORS: no seis i benvignûts acà, prepotents”.
A nol ero coventât di nuio dî che lui a nol ero lât in ferios ma al ero lât a fâ l'emigrant; al ero dibant cirî solidarietât tra int che e murivo di fan: ogni toc di prât al ero vuardât cun curtìs e falcets, e guai tocjâ encje un metro; a si murivo cençe se e cençe ma, in mont, come ai timps dai siei vons.
E lui, a setantedoi ans, dopo uno cariero di cogo stelât par trentacinc ans, a si fasevo muardi da un fevrâr artic intant che al cirivo di sarclâ il cjamp glaciât a man suntun pindic c’al franavo a cjalâlu: no energjio, no tratuors; coltivâ i cjamps a man, come i siei vons, cun las mans che ai dolevan. Uno clapussero nêro, duro, cenço vito, ostîl, frustado di un vint glaciât. Cent metros plui abàs, dome cent metros plui abas, il teren a nol ero l'eden ma si podevo vivi un tic miei.
So nevuot al vevo la fiêro alto: al vevo cuatri mês e uno epidemio di fiêro afghano e stevo travolgint l'Europe. Lui ai timps al ero un di chei pro-vacins, ma il guviâr teo-con anti-islamic al vevo metût i vacins fôr di leç e i fruts i murivo a raps - “i levo tes mans dal Signuor”. Come un dai siei fruts, il plui dolç e delicât, Sandri, trentecinc ans prin. Biât signuor, ce ipocrita de bando dai priadis imagjinâlu c’al clamavo chei fruts che lui al vevo pensât e fat nassi.
Al vevo di pindicâsi su par ribos a cirî altri teren di coltivâ; parcè che i terens chei bons, da pè de valado, jei vevo raubâts, e polizio non d’ero a Valstuarto, figurinsi. Jei vevo raubâts cuant che i ero lâts via e - tornâts, i ero stâts pacâts quant che ju vevo domandâts indevôr. Agostin - il capo dal paîs - al ero gioven, grant e grues, trente ans, e cun dôs ciatos come sapins, e a lu vevo già bastonât doi viaçs, e lui cumò an vevo pouro. I vevo lasciât un fîl di teren subit sot dal mont Messedon, che al sietavo pazient encje lui il mâr par franâ dal dut. E al vevo di ritignîsi furtunât che i no lu vevo copât: ma des ribos che i vevo lassât di coltivâ coltivant cumò a noi freavo di nissun, e forse ai levo ben che lui ju lavorâs cumò par raubajei un deman.
Nissun al vevo di vê mai sarclât in chel puest di secui. : prin, semplicementri, nol coventavo. Al vevo dât un colp disperât, rabiôs, e invezit dal solit rumôr al ero stât surprindût di un sunôr metalic, no di cret. Ah, benon, encje cragno cumò. A si ero incugujât cun fadio, gjavantsi la sciarpo di sôro i vuoi par viodi ben: an d'ero un bidon, come chei de benzino.
Porconant, lu vevo netât cun las mans: al ero inruzinît fôr ma sierât ben. Si ero gjavât las maneços e lu vevo sgarfât par cirî uno vierziduro, cjatantla. Il cuviercli a si ero viert cuntun piçul grît metalic, e un odôr nauseabont a lu vevo travolt: odôr di vueli e di vecjo. Un vueli niari come un abis, cenço rifles, come il côr di Satana. A lu vevo cjalât par un minût, e dopo si ero fat curagjo e al vevo metût dentri uno man: al vevo strent un alc di metalic, e al vevo tratignût un crît tal tirâ fôr un fusîl de primo vuero mondiâl dal bidon. Un dai tancjs bidons di fusii e bombos platâts cuâsi doicent ans prin, ma apparentementri in perfet stât. A lu vevo cjalât disgotâ, al vevo provât a scliça il grilet: al vevo fat un CLIC fuart e sodisfat, come un gjaul sveât di un sump milenari.
A si ero cjalât ator, e a lu vevo tornât a meti dentri cun circospezion. Chê not, cul scûr, al sarès tornât a svuedâ il bidon dal so preziôs contignût che cumò al vevo cuviart cun cure: comedâ il fusîl a nol sares stât semplic. Ma pal prin viaç dopo ans, al soridevo: se un al à un baston e un altri un fusîl, cent metros i fâs uno gresso differenzo.
di Fulvio Romanin
Etichetis: Contis, Fulvio Romanin, Gjenar fantasience, Gjenar fantastic
domenica 20 dicembre 2015
LiO: Soreli jevât a mont
SORELI JEVÂT A MONT
di Raffaele Serafini
CE LIBRI ISAL?
Al è il libri jessût pe Forum in ocasion dal Premi San Simon 2015, publicât propit il 28 di Otubar e cun la opare vincidore. Il libri al à 124 pagjinis, al coste 16 euro e al à dentri 10 contis ambientadis in Friûl, 10 haiku dai poetes vielis gjaponês e 10 descrizions di mostris gjaponês cun 10 disens, che si puedin viodin ancje te cuviertine, disegnade ancje chê dal autôr.
MA CUI ISAL L'AUTÔR?
Raffaele Serafini, al è il nestri e vuestri Ostîr de Ostarie, che al à fat des contis curtis une direzion di ricercje de sô narative e al scrîf di spes di gjenar fantastic, ancje se nol dinee chei altris. Altris contis sôs si puedin cjatâ su cheste ostarie inte pagjine dal Ostîr. In bande de Ostarie, l'autôr al à ancje il blog gelostellato, par talian, e Salvadeat, par furlan. Al scrîf pensîrs e al met fotografiis suntun altri. Al à vût publicaziont se ricognossiments in concors, sedi in lenghe taliane, e cheste e je la publicazion jessude dal Premi San Simon 2015.
MA CE ISAL DENTRI, DI PRECÎS?
Dîs contis di gjenar a mieze strade tra il fantastic e il mainstream, che a tiri dongje une sugjestion ispirade a un yōkai, une figure de mitologjie di soreli jevât, e la misturin cun fats, lûcs o personaçs dal Friûl, chi a soreli a mont. Devant di ogni conte al è stât voltât par furlan un haiku, e ae fin di ogni conte, a sclarî la nature dal yōkai, une piçule descrizion (scrite di Luca Filipuzzi) e un disen dal autôr, (mateât un pôc di Gianluca Morena). Ae fin dal libri e je una zonte che e spieghe alc sui haiku, sui yōkai e e spie alc dal Friûl platât tal libri. Alc di plui, par talian, si lu cjate achì.
MA A CUI I PUEDIAL PLASÊ?
A ducj chei che a viodin il furlan tant che lenghe buine par scrivi di ogni sorte di argoment e facile di lei. A chei che ur plasin lis tradizions e il folclôr, sedi di cjase, sedi forest. A chei che ur plâsin striis, mostris, vampîrs, ma ancje emozions umanis in gjenar, dal amôr al svindic, de amicizie a tristerie. A chei che a àn voie di scuvierzi un Friûl che no simpri si cognòs, cun personaçs, lûcs e storiis che no son veris, ma a podaressin ancje seilu. E soredut ai curiôs, che dopo vê zirade la ultime pagjine a àn gust di vê ancje imparât alc.
E SE O AI VOIE DI CJOILU?
Si pues cjapâsi sù e lâ a cjoli une copie scontade drets tal paîs dal autôr, a Sclaunic, li de mercerie-tabachin Gomba, in place, (se si è fortunâts si pues ancje cjatâ cjase l'autôr, al numar 6, - o visâlu prime - e fâsi firmâ il libri).
Si lu cjate di sigure ae Librerie Friulibris, a Udin, ma ancje in altris libreriis di Udin.
Si lu cjate di sigure ae Librerie Friulibris, a Udin, ma ancje in altris libreriis di Udin.
Etichetis: Contis, Contis dal Ostîr, Lets in Ostarie, Ostîr, Raffaele Serafini
LiO: La briscje sflandorose
LA BRISCJE SFLANDOROSE
di Laurino Giovanni Nardin
CE LIBRI ISAL?
Un libri di poesiis che al è jessût tal 2015 par lis edizions Gaspari e al à vût un ricognossiment ancje in tal Premi Gozzano di Torin. Al à dentri 35 poesiis in 70 pagjinis, al coste 10euros e ogni componiment al è voltât ancje par talian, difa il titul al è La carretta sfavillante.
MA CUI ISAL L'AUTÔR?
Laurin Zuan Nardin al è un nestri preseât contecurtâr ma al è ancje di cetant timp poete. Al à vût lavorât tal mont de scuele (arlêf, insegnant di francês, dirigjent scolastic) e al à fatis publicazions sui dialets in Italie. Al cure la pagjine des recensions su La Patrie dal Friûl, al à vût vinçût il San Simon (Il cop, 2007) e publicât narative par furlan; jenfri lis altri oparis di poesie "Prime dal nuie" (2005), "Sul ôr des peraulis" (2006) "La rispueste di Caront" (2013), "Il disCORI dal timp" (2009), "Cheste voie che o vin" (2013).
MA CE ISAL DENTRI, DI PRECÎS?
Un libri di poesiis delicadis, dulà che il poete si confronte cul la peraule, doprant un stîl che al lasse in bande la metriche par cjalâ une vore di plui ae armonie e al podê de peraule. Il meti dongje che si viôt za tal titul (briscje, ven a stâ il cjaruç di puars, sflandorose, sfavillante, come il cjar di Apollo, citât a inizi dal libri) di vite di ogni dî, la poetiche dal piçul, dal biel platât, cun concets alts come il cori dal timp, o la vision dal poete, a fasin di chest lavôr une opare intense, di lei, cence nancje un dubi, par furlan.
MA A CUI I PUEDIAL PLASÊ?
A chei che i plasin lis poesiis cu lis lidrîs, e no dome cun bielis fueis; a chei che a àn a cûr la impuartance de peraule e che a àn la pazience di cirî, daûr dai componiments, citazions e armonie. A chei che ur plâs la poesie par furlan che pûr scjampant vie de tradizion e reste dentri dal troi de classicitât e si fonde su la fuarce di une peraule, ancje cuant che e je semplice.
E SE O AI VOIE DI CJOILU?
Si lu cjate sul sît de Gaspari, ma ancje su chei altris sîts dulà che a vendin libris, come ibs, libreria universitaria o libro co. Par lâ a cirîlu, basta lâ li de Friulibris o in tes libreriis e domandâ.
Etichetis: Gjenar poetic, Laurin Zuan Nardin, Lets in Ostarie
sabato 19 dicembre 2015
Il cjaliâr
Al jere une volte un cjaliâr. Un di chei che, timps in daûr, a fasevin scarpis su misure pe int. Chest cjaliâr al jere brâf, une vore brâf. Al faseve scarpis bielononis, lustris, comudis, pratichis, resistentis a la ploie e al soreli e parfin a la nêf. E ducj a lavin li di lui par fâsi fâ lis scarpis gnovis.
Al vignive chel dal lat e i diseve: ‘mestri cjaliâr, mi fasêso lis scarpis?’ e lui lis faseve.
‘Trop costino?’ al diseve chel dal lat. E lui al rispuindeve: ‘une cite di bon lat par dute la mê famee, un an di lunc’. ‘Dacuardi’.
E vignive la siore paruchire e domandave: ‘mestri cjaliâr, o volarès tant di vê un pâr di scarpis blu e zalis cu lis coreis verdis e rossis’ e lui lis faseve. ‘Trop costino?’ e diseve la paruchire. E lui al rispuindeve: ‘un bon tai di cjavei pai oms e une mitude in plee pes feminis di famee par dut un an’. ‘Dacuardi’.
Al vignive il marangon e al voleve un pâr di scarpuncins par lavorâ cui pîts cjalts, cuant che al lave a taiâ lens intal bosc, pal so lavoratori. E ju otignive. ‘Trop costino?’ ‘Lens par scjaldâmi la cjase dut l’Unvier’ ‘Dacuardi’.
La innomine dal brâf cjaliâr e cresseve simpri di plui e simpri plui brâf lui al deventave intal so mistîr.
Fin che il re di chel paîs al ven a savê ancje lui di chest artesan cussì babio. E al va a cjatâlu.
- Bundì, cjaliâr - i dîs il re
- Bundì, maestât - al rispuint il cjaliâr
- Mi àn dit che tu tu fasis scarpis bielononis
- O fâs miôr che o pues, maestât
- Mi fasaresistu un biel pâr di scarpis? Un par me. un pe regjine, un pe principesse e un pal princip?
- Sigûr, maestât, al è un onôr, cun plasê, cun tant plasê.
E al si met a la vore.
Ma un pinsîr lu tormente. Ce varaio di domandâi al re, par ricompense dal gno lavôr pai cuatri pârs di scarpis?
Ce podaressie dâmi il re? Lat no, lens no...e no podarai mighe domandâi di taiâmi lui i cjavei! ce podevial dâ un re?
E rive la zornade stabilide par consegnâ lis scarpis regâls. I re al ti rive cun dute la famee reâl. A provin lis scarpis, lis scarpis a van ben, a son preseadis, ducj contents. Contente la principessine, content il principin, contente la regjine, content il re. Ducj.
Il cjaliâr al è un tichinin sulis spinis. Oh! no pes scarpis che al à fatis, no! Chês a son ben fatis, al è sigûr dal so fat, sigûr de sô vore, al sa di vê lavorât di gale, tant che simpri, no, plui di simpri!
Al è preocupât parvie che nol à ancjemò decidût ce che al à di domandâi al re.
Ma il re e la sô famee no pain un biel nuie di nuie. A cjapin sù, a jessin, a montin su lis carocis, a saludin.
1.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – Maestât... jo o ai lavorât dûr par chestis scarpis, o ai comprât il materiâl... no crodêso che o varessis alc di dâmi?
- E ce? – al domande il re.
- Eco... jo no sai ce – al dîs il cjaliâr... jo no sai ce, propi no savarès.
- E alore, se no tu sâs, ce venstu a domandâmi!? – al rispunit il re cence creance. E al va vie pes sôs.
2.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – maestât... jo o ia lavorât dûr par chestis scarpis, o ai comprât il materiâl... no crodêso che o varessis alc di dâmi?
- No, no crôt – al rispuint il re.
E vie lui, cun dute la famee.
3.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – maestât...jo o ia lavorât dûr par chestis scarpis, o ai comprât il materiâl... no crodêso che o varessis alc di dâmi?
-Tu âs za vût vonde di lavorâ pal to re e pe sô famee - al rispuint il re.
E vie lui, cun dute la famee.
4.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – Maestât... jo o ai lavorât dûr par chestis scarpis, o ai comprât il materiâl...
- E alore?
- E alore… o viôt che no vês intenzion di dâmi nuie.
- Esat.
- Ben. Chel dal lat mi dà il lat, la paruchire mi taie i cjavei, il marangon al mi dà lens. A son dutis personis utilis.
- E alore?
- A riviodisi, maestât
5.
Cuant che al viôt che il re al va pes sôs cence preocupâsi di paiâ, il cjaliâr, cun buine maniere, i domande di podê dîi une peraule e il re al consint.
- Maestât - al dîs il cjaliâr – Maestât... jo o ia lavorât dûr par chestis scarpis, o ai comprât il materiâl...
- E alore?
- E alore....no stait a insisti, maestât, no acetarai nuie di Vô, nancje se o volessis dâmi... ce saio jo... se o volessis dâmi un mercedi... no, nuie, no acetarai nuie.
- Ah, ben – al dîs il re – no vevi intenzion di insisti.
E vie lui cun dute la famee.
6.
Metile tu, come che ti va ben.
7.
Meteitle vualtris, come che us va ben.
8.
Siet a son vonde.
di Laurin Zuan Nardin
Etichetis: Contis, Flabis, Gjenar ironic, Gjenar sociâl, Laurin Zuan Nardin
mercoledì 16 dicembre 2015
Lassâ il paîs
Si vevin sposȃt in timp di vuere e fintant che al sarès finȋt chel burlaç Ade e Zuan a jerin lȃts a stȃ tal paȋs di jȇ, tal grant cjasȃl là che a vevin rigjavȃt ancje une cjamere par lȏr. Lì a jerin restȃts par uns dȋs agns a vivi te grande famee contadine là che al jere di mangjȃ par ducj e di chei timps di magre e jere za une buine robe.
Ma Zuan al cirive une sistemazion divierse, al jere un brȃf mecanic e al jere lȃt a vore tal Arsenȃl di Monfalcon là che al jere un grant ferment e pussibilitȃt di fȃsi un avignȋ. Partant al cirive une sistemazion dignitose pe sȏ fameute, Ade e lis sȏs frutis
Eline e Marte, a jerin dut il so mont e la sȏ vite. Ade e veve scoltȃt chȇ gnove che e doveve jessi di gjonde par vie che le veve spietade a lunc e cumò i pesave invezit sul stomi come un modon. Zuan i veve a pene dit che al veve cjatȃt un biel apartament dongje de citȃt, vicin dal puest di lavȏr. Finalmentri une cjase dome par lȏr, sul moment lu veve cjapȃt a bracecuel ma plui il timp si svicinave al trasferiment plui e fastiliave sù par chel distac.
E jere lade cun Zuan a viodi la cjase e il lȗc là che e jere. La cjase e veve trȇ plans cun sȋs apartaments, dongje di chȇ a jerin altris cjasis che si svicinavin simpri di plui altis e si tacavin in rie di ca e di là, e jere la prime volte che si cjatave a vivi chȇ situazion di vicinance e chest le conturbave e i cjoleve il respȋr. Vicin e passave la ferade, une “ruie” lungje di fier che e taiave i paȋs e passave cun paronance aghis e confins di dì e di gnot di continui. Jȇ e cjalave il treno che al passave ciulant e sgriant l’aiar di lusignis e chel rumȏr di ferace i travanave il cjȃf tant che i pareve che i vignìs incuintri. Zuan i diseve che chei dongje di cjase, za rivȃts prin di lȏr, si jerin abituȃts al rumȏr e no lu sintivin nancje plui. Ade e pensave soredut a lis sȏs frutis che a jerin cressudis libaris tal mieç de nature, in chȇ bielece dal spazi vert ator,
A varessin cjatȃt un ambient par vivi une vore diviers, soredut lontan dai afiets di chei che ur volevin ben, che a cognossevin di simpri. Tal so cȗr e sintive di jessi rivade a une svolte. I passave devant dai voi come intun film dute la sȏ vite di prin passade tal paȋs là che e jere nassude e cressude, e veve un sens di lancȗr come par alc che si piert, che al mȗr, la sensazion di lassȃsi daȗr chel mont par simpri, nuie al sarès stȃt plui come prime, si sierave une pagjine e si vierzeve une gnove. Une gnove storie, parcé che une gnove vite le spietave, miȏr o piȇs, jȇ no saveve ma di sigȗr divierse. Ma e jere ancje convinte che chel che a vevin lassȃt tal paȋs ur varès restȃt par simpri tal cȗr. Une esperience di vite plene di valȏrs, di afiet che a vevin vȗt in chel nȋt sot la mont, un angul di paradȋs insiorȃt di tradizions, di storiis e di une lenghe che e sarès stade par simpri la lenghe dal cȗr, di custodȋ e di coltȃ ancje tal divignȋ.
di Egle Taverna
Etichetis: Contis, Egle Taverna, Gjenar Dramatic, Gjenar romantic
lunedì 14 dicembre 2015
Un Nadâl a pene finide la Vuere
Il colôr zâl dai tancj cachis ben salts sui ramaçs dal cacâr, restât dal dut cence fueis, al jere l’unic segnâl di lusôr che in chê grise zornade si viodeve tal curtîl.
In chel mortori, no si sintive nanche il cjant dai gjai che ogni dì, ancje se cuntun fregul di malinconie, a sintîlu, al meteve intor un piç di snait in chês zornadis fredis di Unvier.
Puaretis, là jerino ladis chês bestiis? Dongje, al jere Nadâl, e cui dindis e cualchi gjaline pal brût, tancj di lôr e jerin bielzà che spelâts, picjâts cul cjâf par jù te cantine, spietant di finî dome intune pignate.
Ma lu tes, ancje se il frêt al jere crût, l’aiar al someave puartâ dongje la nêf e in tant cidinôr, tal borc, di cualchi zornade al jere aiar di fieste.
La ostarie di Tilio si jere di gnûf tornade a jemplâ. Trade, il Lulo, Selin, Ulivo, Bepi, Gjenio e vie indenant ogni dì si sentavin jenfri i bancs di chê betule, cui par bevi un tai, cui par bati carton o par passâ une ore in companie.
Finide la stagjon, ducj a jerin tornâts pes fiestis di Nadâl, sperant che nol passàs tant timp, finidis lis fiestis, prime di tornâ e tirâ fûr la valîs.
Ancje su lis stradis dal borc si sintive aiar di gjonde. Al Puest dai cjars parcâts in Istât, plens di fen o di meniche e fin chê altre dì di panolis o di mangjadure, si viodevin dulinjù di dute la strade machinis lusints di ogni colôr cun targhis forestis.
Chês che si contavin di plui e jerin svuizaris e Todescjis. Di tantis che a jerin, di bot, a blocavin il borc. A jerin tant bielis che passant dongje, al jere miôr, vuai di sgrifâlis, cjaminâ di chê altre bande de strade. Di tantis che a jerin al someave di jessi rivâts intune grande vile.
Enso, ancje lui in chel an, al jere tornât de Svuizare cu la machine. Une vere comoditât che i veve permetût no dome di puartâ cualchi toc di cjocolate e cualchi pachet di spagnolets in plui, ma ancje di no lambicâsi a strissinâ sui trens la valis
Dome cussì al varès podût visâsi cuntun pinsîr di ducj: agnis, barbis e cusins, ma soredut di gnagne Vigje e di barbe Lucio. Cun chê brute disgracie che ur jere plombade sui cjâf, nol podeve dismenteâsi di lôr.
Jal veve racomandât ancje sô mari inte ultime letare che i veve scrite.
E cussì a pene rivât tal paîs, Enso, par prime robe al è lât a puartâur il so salût e chel piçul pinsîr.
Jentrât dentri te lôr cjasute, chel cjaldut che al jesseve dal spolert e il plasê di riviodi chei mûrs e chê int a Enso i si jere jemplât il cûr. Pecjât che subit si jere inacuart che la gnagne Vigje no veve la sgrimie e i voi lusints come l’an prin.
Une volte bussade la puare femine, strenzude cun fuarce la man al barbe e poiât chel piçul ricuart su la taule, nol saveve ce dî.
“Gnagne, mi displâs di cjatâti cussì avilide - al veve tacât, zontant subit dopo - ma ti capìs, un fi al è cjar dal to sanc. Magari cussì no ce che i è sucedût a Guido, propit no i voleve. E po cui s'al sarès spietât?”
Jê, puare femine, lu cjalave fis, si capive che no lu cognosseve: forsit i pareve un forest. Dopo chê disgracie, di spes i capitave di pierdisi dal dut: no cognosseve nissun e e pierdeve la fevele, e someave une biade. Barbe Lucio, intant, pal disasi nol saveve ce dî, ce fâ.
“Enso, vuê si jere jevade ben e cuntun biel estri. E à tacât pierdi la fevele e fâ cussì di cuant che e je lade fûr tal curtîl. Cjalant insom de androne si è acuarte dal vueit che al è jenfri di chês dôs machinis parcadis. Chel al jere il puest indulà che la meteve simpri la sô puar to cusin Guido.”
In Istât al jere colât da armadure e di chel ciment dûr e insanganât no si jere mai plui alçât.
di Nello Malisano
Etichetis: Contis, Gjenar Dramatic, Gjenar romantic, Nello Malisano
giovedì 10 dicembre 2015
Un zâl nemâl
«Bundì, agjent!»
«Bundì, siôr ispetôr! La sientifiche a à zà operât i prins riliêfs su la sene dal crimine...»
«Benon, che al mi meni a viodi, intant che mi inzorne...»
«Sigûr, di cheste bande... Alore, la vitime al è un mascjo, blanc, raze more romagnole, di trê agns.»
«Ah, a son simpri i miôrs chei che a nus lassin par prins!»
«La femine dal fatôr lu à cjatât distirât tal camarin, cumò a è in cjase che a vai, confuartade di sô fie, chê fantate che nus à viert il puarton. Puare siore, a dis che al ere il so purcit preferît.»
«Ben, cumò no nus interesse l'ativitât sessuâl di cheste femine...»
«Ma, siôr ispetôr, ce disial? Di cui?»
«Agjent, i veis apene dite che al ere il so purcit preferit: no stino tabaiant dal fatôr?»
«Ma no, ispetôr, la vitime al è pardabon un purcit: Pasqualin, di trê agns.»
«Ah, cumò dut al si spieghe! Ben, ben, alore tornìn a disi in struc cheste storie maledete.»
«Come che i disevi, la vitime a e stade cjatade tal camarin, suntune bree, zà fate a tocs: la crodie spelade, netâts i orghins e metûts in bande, doi seglos di sanc...»
«Mmmh, a somee che il sassin al vedi rispietât une sorte di rituâl...»
«Al à reson, ispetôr, al somee propite che daûr al sedi un cualchi scheme, nuie al è stât lassât al câs.»
«Veiso cjatâde l'arme dal delit?»
«A somee che lu vedin purcitât propite come une volte, ma spietìn la conferme de autopsie.»
«Ben, ben, anin indenant. Vino atris elements di podê doprâ? Veiso za elaborât une liste di suspiets?»
«Gjavâts il fatôr e la sô femine, i suspietâts a son dome doi: il purcitâr e la fie dal fatôr.»
«Mmmh... dut al someares indicâ un unic colpevul...»
«Beh, clâr, siôr ispetôr, nol po che jessi stât...»
«Stade! La fie dal fatôr!»
«La fie dal fatôr? Ma, ispetôr, cemût mai?»
«Elementâr, me cjâr agjent: la fie dal fatôr a è une cunvinte vegjetariane, a voleve fâ colâ ducju i suspiets sul puar purcitâr par fermâ il sô lavôr omicide, par jê, e fâlu sbati in preson... ma al ispetôr no lu si mene pal nâs!»
«Mah, ispetôr, isal propit sigûr?»
«Sigûr che soi sigûr!»
«E, che al mi scusi, ma... di ce lu ae capît?»
«Elementâr, me cjâr agjent: a è cussì animaliste che lis sôs a son lagrimis di crocodîl!»
di Jacum Trevisan
Publicât di gelo stellato a lis 08:00:00 10 coments
Etichetis: Contis, Gjenar ironic, Jacum Trevisan
martedì 8 dicembre 2015
Contis di fameej ae Ubik
No, no, trancuii… no varês di sorbîsi la croniche di dutis lis presentazions di Contis di famee dal Ostîr; cheste e je la prime, e al è ancje un altri motîf par che us tocje leile.
Si che duncje: trafic dal vinars di sere a Udin e Ostîr che al scugne parcâ la machine a Culonie (no, no je une vie di Udin, no covente che o leis su google maps) e so pari che prime di smontâ al declare za di jessisi pierdût (e difat, a scugnarà fâlu compagnâ). Ven a stâi che l’Ostîr al rive tart, e al cjate la Zenarola za in postazion di atac, che e à fat amicizie cun i siei parincj (di lui, migo di jê) scambiant sô cusine par sô murose (e la sene ri tornarà a ripeti altri cuatri voltis, te serade, cul risi di incident diplomatics no di pôc). Cun di plui, la scritore e je agjitade e cence vôs e si è tornade a lei il libri pe seconde volte! L’Ostîr no, cuiet come un muset te broade, “No ai timp di pierdi”, al disarà a Giulia de Ubik, milantant il fat che invezit, pe prime volte, nol è lui che al à di organizâ e stâ atent a dut e al pues rilasâsi e no fâ nuie.
Checo intant, ancje chel za pront e in cjarie, al va domandant al Ostîr ce che al à di lei… “Ma cemût, no jerino za dacuardi? No ti visitu, tu leis Aghe rosse, Gusto e chê gnove…” “Ah, Gusto? Ma no vevi di lei Regjine?” “No, ti vevi dit che… bon bon, lasse stâ, lei ce che a t’ûs!”
E al à let Regjine, clarementri.
La int e tache a rivâ e incredibilmentri, in bande di amîs e parincj, si viôt cualchidun che al pâr jessi adiriture un vêr public! Cuissà… l’Ostîr al à puartât volantins e locandinis de universitât de tierce etât fintremai tal bagn dai autogrils… al devi jessi servît. :)
Sale plene e int inpins, e lis 10 copiis dal libris presintis finidis in cuatri e cuatri vot. Incredibil… ma alore il furlan al interesse a cualchidun? Sì, sperìn di sì. Se no altri, il fat che la Zenarola, che no lu cjacare, lu vedi let e i sedi plasût tantonon il libri, al è pardabon un biel segnâl. E difat, la presentazion e cor vie svelte, cul Checo che, framieç di cualchi domande, al lasse inmagât dut il public, comprendût l’Ostîr, che no si visave migo di vê scrit contis cussì neris… Il timp a svuale. A mieze serade e rive la tribù Maoni e alore si che la sale si jemple. Juste juste par la leture finâl de conte inedite, intense e che no à parât vie nissun, “Ore di murî”, che nus cjacare di une bis bis none che no voleve propit savênt di lassâ chest mont. Chei che a jerin a àn un copie cartacee, ma par cumò dome lôr la varan sintude.
E rive la fin e ducj a somein contents, e no si è tacât ancjemò a vierzi lis butiliis di blanc che Zenarola e Ostîr a vevin puartât, no sedi mai che la serade e ledi struncje. Cun di plui, tal public, a son stâts avistâts dai contecurtârs come Stiefin Morat e Carli Pup, che al à scrit, chest ultin, ancje la postfazion dal libri, e anche l’editor, Pablo Gortan, e la autore dai colôrs de Acuile gjenealogjiche, Emanuela Marangone, insome... ducj a viodi se a àn ripont ben il lr lavôr. Po dopo vonde… e jere frice, atenzion, gust di sintî lei e di fâ dôs cjacaris e insome, come prime jessude uficiâl dal libri, e je lade plui chê ben.
Cussì ben che l’Ostîr al à pensât di fâ un regâl di Nadâl a ducj chei che a àn comprât il libri o ancje dome partecipât ae presetazion o ae sô promozion: propit vuê al à mandât a ducj une altre conte di famee inedite. E al è propit chel il motîf di cheste croniche.
Se no vês ricevût la mail dal Ostîr, ma o vês il libri o si sintîs a ducj i efiets dai “Contecurtârs di famee”, scriveitji une mail e lui us al à mande. E mandi!
dal Ostîr di Contecurte
Etichetis: Contis dal Ostîr, Gnovis, Ostîr, Raffaele Serafini
lunedì 7 dicembre 2015
La purghe
Vuê us contarai un fat sucedût al “barbe ‘Sef”, un personaç furlan che al cumbine simpri une gnove. Vicendis scletis di paîs, cualchi volte scherçosis, altris no tant. Insume un barbe ‘Sef simpatic e uman.
La conte si clame “La purghe”
Il barbe ‘Sef al jere un furlan di altris timps. Lis voltis che si movè dal paîs si lis podeve contâ sui dêts di une man. La ultime e fo cuant che lu puartarin d’urgjence tal ospedâl. Us contarai il parcè: al savè che al jere stât invidât aes gnocis de fie di so copari, a ‘Sef i vignì l’aghegole, cundiplui inte buteghe al veve sintût che il convivi al sarès stât alc e ce, o podês dome crodi, al varès fat une mangjonade di chês, si varès visât di jê par dute la vite. Tal doman buinore al le in speziarie, ducj lu cognossevin e no par sei un client.
- Alore ‘Sef, cemût vadie – i disin.
- O varès bisugne di cjolimi une purghe cumò che e ven la primevere, o volarès liberâ il stomi.
Il speziâr i de une butiliute racomandantji che si cjoledi un cucjarin prin di lâ a durmî e no di plui, za che al jere un purgant une vore infalibil.
- Sì, sì, dotôr, che nol stedi a preocupâsi.
Rivade gnot, si dismenteà de misure e come che al faseve simpri tratantsi di butiliis, le cjapà pal cuel puartantle ae bocje par dai un cluc, dome Diu sa ce che i passà pal cjâf in chel moment, al alçà il comedon fasintle fûr dute, po passantsi la manie de cjamese sore i mostaçs si metè tal jet, sperant che une buine durmide i varès puartât l’efiet desiderât.
Vie pe gnot si sveà cuntun malstâ gjenerâl, inzirli, voie di butâ fûr e tante pôre, che fos rivade la ore di lâ a fâi compagnie a chê cristiane (requiem). Cul flât che al veve al clamà il nevôt; chest, viodint la butiliute vueide al nasà a colp la situazion e cence pensâ masse al tache il puieri al saret, cjariât l’om al partì stimolant la bestie cu la scorie, a rivarin devant dal pront socors tant che un fulmin. A ‘Sef lu ricoverarin d’urgjence, il nevôt al passà la gnot ingnervosit, mo sentât e mo pognet, intune bancje de sale d’aspiet.
Tal doman matine lu informarin che ‘Sef si jere salvât par un pêl, tal colm de gnot lu operarin de apendicite, che si steve butant in peritonite graciis al purgant, che al veve stimolât e acelerât il procès. Cheste aventure e ve il so presi. Il barbe nol podè assisti aes tant bramadis gnocis e al tant suspirât bacanâl gastronomic.
di Galliano di Buenos Aires
Etichetis: Contis, Galliano di Buenos Aires, Gjenar ironic
domenica 6 dicembre 2015
Bernardi, Camenisch, Morat a Flambruç, par Sunsûrs
Talian, furlan, todesc, romanç, triestin, ladin, grec, senegalês, francês... a mancjavin dome lis lenghis di gjat, vuê matine, inte gulizion cui autôrs inmaneade dentri de manifestazion Suns e cul jutori dal comun di Rivignan/Teôr li dal agriturism "La Regina del Bosco" e lis vevin dutis.
E lassant in bande lis batudis, la matinade a Flambruç, di un dai apontaments metûts adun par Sunsûrs, la setemane di events des lenghis minoritariis che e seguis che dal cine e e anticipe chê de musiche, e je stade une vore biele e penze di contignût.
Nin par ordin.
O vevin trê scritôrs - ancje se la cualifiche di scritôr i va strente a ducj i trê - un di lenghe mari romance, Arno Camenisch, une di divignince ladine, Rut Bernardi, e un di cjase nestre, il nestri contecurtâr resint Stiefin Morat. A cjacarâ cun lôr Pauli Cantarut, par un apontament che za di un pôc il comun di Rivignan/Teôr al va pandint, ven a stâi, Parole a colazione.
Meti dongje leteradure e gulizion, duncje, in puescj biei, come vilis e cjantons de basse che a son maraveôs, come chest agriturism - vait di Sterp a Flambruç pe strade di cjamp e i passais denant.
A insiorâ il dut ancje Irene Brigitte, cjantante e ghitariste nuiemancul che di Triest, e lis leturis di Paolo Bortolussi.
Il biel de matinade, lade indevant par cuasi dôs oris cence che nissun si stufàs, al è stât che si è lassât spazi a lis leturis, plui che a lis cjacaris, e framieç di pocjis domandis si è podût scoltâ e restâ inmagâts de bielece des lenghis, soredut di chês che no si cognòs.
Cussì a àn fat scocolâ i voi il romanç e il todesc di Camenisch, plui doncje ae musiche rap che a altri, par cui che nol sa la lenghe, e e à emozionât la peraule curtissime ladine di Rut, che cun poesiis e sonets e à mostrât une profonditât di sun e conciets pardabon siore; cussì come, il nestri puartebandiere, Morat, nus à regalât cualchi pagjine dal sô libri che al saltarà fûr cul an gnûf, une vore poetic, ma ancje crût e simbolic.
Brave Irene, che jenfri di une tornade e chê altre des leturis nus a cjantât par triestin, talian, grek e francês, e adat ancje Bortolus, che cul sô talian dal acient esotic al jere perfet par lis peraulis di mont svuizar di Arno.
Al è pôc ce dî, di altri, i voleve jessi li, par capî tantis robis, a scomençâ di cemût che une lenghe, la sô sinceritât e spontaneitât, a puedin jessi fonde par stâ lizêrs, dentri, intal sens miôr che cheste peraule e pues cjapâ; robe che ancje Mattiuzza, diretôr artistic di dute la rassegne, al à marcât.
Vonde cussì, insome... Nô di Contecurte no podevin fâ di mancul di spindi dôs peraulis par events come chescj, che ti fasin vignî vie come une persone miôr di cuant che tu sês rivât.
Etichetis: Bernardi R., Camenish A., Gnovis, Pauli Cantarut, Stiefin Morat
venerdì 4 dicembre 2015
Mandi Frank
No je une biele zornade, vuê, par mê e par Contecurte, e par tancj di nô contecurtârs che lu vin cognossût, ancje se no simpri di persone.Frank Spada nus à saludât par simpri, un mês fa, e jo soi vignût a savêlu dome cumò, e di sigure cualchidun di voaltris lu sta scuvierzint cun chestis riis.
Si jerin pierdûts di viste, jo e lui, e inte stesse maniere si jere slontanât ancje de Ostarie, intai ultins timps.
E si sa, cemût che al funzione il mont, cumò. Tu puedis jessi a stâ dongje e no cjatati mai, ne lâ a cirî une scuse par fâlu, come che al podeve sei il libri che mi à prestât e che no podarai tornâi mai plui.
M'al tignarai par simpri, insieme cul displasê di no vêlu saludât. Al è pôc altri ce dî.
Cun Mario nol jere simpri facil vê a cefâ, ma al jere une persone cuntun cûr grandissim, di une culture e une gjenerositât cence confins, che nol è facil cjatâ compagnis.
Lu saludìn, ancje se tart, cuntune des contis plui bielis che nus à regalât e cheste fotografie, che al à fat lui, cualchi an fa. Mandi Frank.
Dì par dì
Matine di Istât e un om indevant cui agns al va fûr clopant intal piçul curtîl daûr di cjase – un sbit di jerbe jenfri doi murets di piere, bas, a pôcs metris un di front di chel altri. Insom, une tieze che e profume di glicine floride, un flipper scloteât, une Gilera Saturno rosse inrusinide, cualchi imprest pal zardin, un baûl…
L’om, che al patìs dispès di inzirlis, subit si sente sul muret bande soreli a mont. Al impie la usance di un spagnolet, rumiant su lis stagjons balarinis e al sofle fûr nulutis grîs - celestinis restadis a vongolâ parsore la jerbe, che e messede la tiere in grumbulis a man drete e çampe di dulà che al è sentât – intal daspomisdì, simpri se al è soreli, al larà a sentâsi di chê altre bande, a grispâsi la muse.
Un patafâ lis mans par parâ vie la stufe barbose dal cjant di une tortorele, al da un tîr fin insom e al bandone insiemit cul vongolâ dal fum un lament cence vôs dentri tal cidinôr.
E al prove ancjemò a ricalcâ la sô vite, lant daûr dai scribiçots di une imagjine che al à tal cjâf e che no i dîs nuie: un berdei di trats che si slargje fûr misure in maniere indecifrabile, che in cualchi bande al incrose liniis spacadis, une su chê altre une vore di voltis, come maglis di moscjats neris smaltecâts parsore di un sfuei di cjarte. Lui al vîf di insumiâsi mâl jù pe gnot, di visions che no àn memoriis siguris, che lui al proiete su une cjarte di stelis li che al vagole cirint di cjatâ dulà che al nas il timp, jenfri costelazions cence non, intal scûr dal cjâf. Un bruntulament, su adalt, e al tire vie la voglade opache dai pinsîrs. Un temporâl di cjalt e al comence a sglavinâ. Lui al reste fer, a cjalâ fis une furmie che si rimpine jenfri i fros di jerbe su la gjambute di une margarite e une altre, pôc lontan, che e mene lis gjambis intune poce di pantan.
Bagnât cence emozions, l’om indevant cui agns al jentre in cjase, disgotant sgrisui e inzirlis. Al tache inmò a imbroiâsi par capî ce sens che e à vût la sô esistence e al sofle fûr il fum di un altri spagnolet viers il vaiût par une femine, forsit olmade intun baûl, muarte patoche.
Intant, tornât fûr il soreli, che al poche jessint sot misdì, la furmie e dismonte de margarite, cence fâ câs al estri casuâl de vite; chê altre, invezit, e reste impresonade de banalitât de muart intal pantaniç aromai secjât di une buse.
di Frank Spada
Etichetis: Frank Spada
I Turcs a Tarvis
Intant che Lino al beveve il so taiut, ben poiât cul braç sul banc de ostarie, al contave a Gjino, l’ostîr, ce che si jere intivât di viodi lant a fâ un zîr cu la femine.
“Âstu presint cuant che tu jentris a Tarvis, e tu ziris a diestre, cjapant la strade par lâ viers il lât di Bled, in Slovenie? Îr o soi lât di chês bandis par fai viodi a la femine la nêf che i plâs tant. Al jere un frêt che si lu sintive fin sot des ongulis, E intant che o cjalavi chês bielis monts sblancjadis e il bosc plen di colôrs, dut intun moment, o viôt rivâ, une masnade di int.
Li par li, o crodevi ch’al fos un trop di pioris. E invezit, e jerin cristians che cjaminavin un daûr chel altri. Fruts, tancj, tancj fruts, feminis, tantis ancje chês, oms: jerin chei che a scjampin par pôre des vueris: a vignivin cui sa di trop lontan. Dute int zovine, vistûts sì e no cun cualchi sbrendul intor. Puarets chei fruts, cun chês musutis rossis e cu lis manutis lu stes rossis e sglonfis pal frêt, crodimi Gjino, mi fasevin dûl.”
Milio, cui siei amîs, ancje lôr jentrâts in chê ostarie par bevi, come ogni dì il lôr taiut, sentât vicin il taulin dongje il spolert cul fûc piât, sistemât tal mieç dal locâl, sintude la storie di Lino, dopo cualchi blesteme, nancje che al spietàs che cualchidun al fevelàs di chei puars disgraciâts, al à tacât a sberlâ cun dute la sô fote.
“Ti fasevin dûl, tu âs dit? – al vosave, cjalant Lino - Se ju viodevi jo, invezit, ur varès molât il gno cjan. Diu mûl, no ti rindistu cont che nol passarà cetant timp che chê gjenie di musulmans che a rivin tai nestris paîs nus pararan fûr des nestris cjasis, e dai nestris jets, des nestris glesiis?”
Milio, par dute chê clebaie, che di un biel pieç e rivave no dome tal so paîs, al jere furiôs. Daspò al jere lât fûr dal semenât, cuant che al è vignût a savê che oltri al so plevan che al dave di mangjâ e di durmî a dôs fameis scjampadis de Libie, il Comun al veve sistemadis altris cuatri fameis intun albierc dal paîs. Cheste propit, Milio, nol rivave a parâle jù.
“Jo, Diu … in Svuizare o durmivi tes barachis, magari cui pedoi. Chescj invezit, ju tratin cun tant di barbe e piruche. Cun di plui, tai albiercs, ancje se tal stes timp, cuissà ce tante de nestre int no à ce meti inte pignate”. Ognidun a cjase sô e cul so Crist. Diu … Soredut par no pierdi chel pôc che vin fât, e par mantignî lis nestris tradizions e usancis. No tu volarâs mighe che la nestre zoventût si misclici cui chei muarts di fan?”
Lino, che ancje lui al veve durmît in tês barachis e al saveve trop amâr che al è sintisi tratâ come zingar, a sintî lis peraulis di Milio e po cun dute chê fote ch'al meteve par disilis, al à tacât a vosâ ancje lui. Cun di plui i tornavin tal cjâf chei puars fruts ch'a a cjaminavin tal frêt.
“Milio tu sês simpri stât un fassiston, ancje se di chê bande tu ti platis, come chel che al tire il clap e si plate la man; un grant te storie, ma ti sêstu dismenteât cuant che in Svuizare ti clamavin zigainar? Tu sês un om che al à pierdude la memorie. Tu sês come un arbul cence lidrîs.
E tu disis ancje di vê pôre che chei puarets nus fasin pierdi il nestri Crist, la nestre religjon? Ma se tu sês tu il prin a vê tradît chestis veretâts. Chel bambin Jesù che la tô femine in chestis zornadis, aromai dongje dal Nadâl, e metarà tal presepi no ti insegnial a vê un fregul di cûr cun cui che al è plui disgraciât di te? No ise cheste la nestre vere religjon?”
Daspò tu disis che chê int us fasarà pierdi lis nestris tradizions e usancis, ma se tu sês tu par prin a velis bandonadis. No ise forsit vere che a cjase, cun tiei nevôts, no tu fevelis te lenghe che ti fevelave tô mari? Cun lôr, par sintiti grant, tu fevelis par talian ancje se no tu sês tant bon di doprâlu: il to nol è ni furlan, ni talian: al è dut un miscliç, tu fasaressis miôr a tasê.
Dome il popul che al fevele la sô lenghe al salve lis sôs tradizions, lis usancis. E se tu i tegnis tant a lis tôs tradizions, fâs ce che us insegne in bambin Jesù come che a fasevin i nestris vieris. Lôr un plat di mignestre e un puest par durmî, magari tal toglât, no lu neavin a di nissun. E se tancj, jenfri la nestre int, no àn ce meti te pignate, no je colpe di chê puare int, ma di chei pôcs che si son fats masse siôrs”
Fûr intant al neveave e i fruts e zuiavin cui flocs che l’aiar al sburtave tal cîl. Nadâl nol jere tant lontan.
di Nello Malisano
Etichetis: Contis, Gjenar romantic, Gjenar sociâl, Nello Malisano
mercoledì 2 dicembre 2015
Un berli tal scûr
Si jere li cule man te man cirint di capî i pinsîrs che a lavin in bufulis e a platâsi tai nûi.
Mi crodevistu? Tu cjalavis il cîl e sieravis i voi. Tu disevis di sí cisicant alc jenfri i dincj e se nol fos chi lavi in brût di violis o varès crodût che tu tiravis un ostie.
Cujetiti! O sai chi no sai dîti ti ami parce che par furlan a mi no mi sune ma par te i lares sule lune e peât al to cuel mi pierdarès tai toi voi, po mi scuindarès tal to pet, imbusarés jenfri lis tôs gjambis e, mieç dentri e mieç fûr, o mi cjatarès cence peraulis, gjoldarès cuntun berli e colarès insumiât.
Alore tal dîs cumó: Ti voi bon, mone!
di Jaio Furlanâr
Etichetis: Contis, Gjenar romantic, Jaio Furlanâr
Iscriviti a: Coments al post (Atom)


text:
“O mio tenero bel fior, il dolore dell’amor non mi fa dormir la notte”
“Ki 6?” i rispuindeve la biele Jenny. Cinc sîs voltis vie pe gnot i rivave simpri il stes msg. No saveve cui che al fos e cemût che al ves vût il so numar. E vie x seris e seris fin che si è stufade e jê stesse i à proponût al stalker “Dove posso vederti?”
E lui: “In Via Giuda 13 domani a ½ notte”
E cussì la biele Jenny, castagnole, snele, zovine, cu lis pivicjis (un bijoux) e rivà in Vie Jude civic 13 a ½ gnot cul spray al pevaroncin (ros) e une vuiscje eletriche no si sa mai ma… ce che no viodè…
La cjase e jere une vecje vile liberty bandonade come chê di Mortean prime che le comedassin. La puarte e mancjave. La fantate, cence pôre, e jentrà tal scûr di une stanzie impiant la torce dal so telefonut. Suntun scagn al stave sintât un om cuntun telefon in man, il stalker ma… orôr!
Al jere un scheletro! Un scheletro cun cualchi peleote intor e vistût in marsine e cilindri! Il telefon che al veve tai vues dai dêts al jere vecjo, distudât, rusin…
“Allora mi hai visto” i rivà sul moment il msg a biele Jenny: i sameve che il scheletro si movès!
E tacà a cori come une mate fûr di chê cjase striade x… sveâsi intun bagn di sudôr… al jere stât dome un vencul! Però i msg dal stalker sai visave… o mio tenero bel fior… a jerin reâi!
Fate la doce, gulizion e vie a vore in ufizi ma… il computer di bort de sô flamante OLDSMOBILE i mandà un strani msg:
“O mio tenero bel fior ora lo sai ki sono. Non ti tormento più se torni da me alla villa in Via Giuda 13 e mi porti un fiore”
SKREEEEEEEEEEEEKKKKKKKKKKKKK
E tirà une grande frenade a risi di copâsi. Si azionà parfin l’airbag!
Sot shock e passà cualchi dì tal H e dopo, dade dentri la Oldsmobile cul computer, si comprà une vecje DAF 66 di tierce man e e butà computer, tablet e celulâr inte roie.
Di chê volte il stalker no le à tormentade plui.
di Checo Tam


text:
A
lore, cuant chi cîr alc sul Friûl su internet o coli simpri su un plevan. Da no crodi. Ma chiste vôlte al é gracie a chest sito
chi ai fat une discuvierte.
Seont i francês, Carlos Gardel al sarès francês e seont i Uruguaians al jere uruguaian ma seont me al jere di sigûr talian. Anzit: Furlan. Inmó miôr: Al jere cjargniel di Davâr o Cella.
I nons Gardel nus vegnin de Cjargne e o savês ben che al é ancje un non di ucel. Lu ai scuvierzût par câs. Un plevan di Davâr Massimo Felice al veve so mâri di Cella che si clamave Gardel. Tar chiste famee, come che al é stât par tancj âltris furlans e cjargniei tai agns de grande emigrazion, a si son sparniçâts ator pal mont e fintramai in Australie, France, Uruguay e Argjentine.
Cumó viodin cemût che i francês a pretindin che al jere francês:
Seont lôr, une francês che si clamave Berthe Gardes, che no in podeve plui di sintî i vicins tratâle di putane parcé che a veve vût un frut cence sei maridade, a veve emigrât in Argjentine cun tun frut che si clamave Charles Romuald declarât e nassite di pâri scognosût. I document de nassite e dal so arîf a Buenos Aires il 17 di març dal 1893 no puedin sei contestâts ma alore cemût îsal deventât Gardel e no Gardes? Se il Charles al puès deventâ Carlos in spagnûl, cemût le metino cul Gardel? Nus reste une pusibilitât: Il pâri scognossût dal comun, al jere ben cognossût de mâri e al si clamave Gardel. Nus reste che il Carlos alore al si clamave Carlo ma par vie de aministrazion francês alé stât clamât Charles e par vIe che il pâri par ricognossi il fi,al scuignive lâ al comun e che il dí de declarazion de nassite al no si é fat viodi, al é stât clamât cul non de mâri.Tignin cont ancje che il testament di Gardel al é stât declarât fâls par dâ dut ae Berte Gardes e che i francês a pratindin che l'at di nassite che il Gardel al pretindeve di vê al jere un fâls che al jere stât fat par no fâsi cjapâ par lâ sot de nae in France vie pe prime vuere. Ma di fat, il Gardel nol veve bisugne parcé che le prime vôlte che al é lât in France al jere tal 1928.E po, chiste storie e somee masse inverosimil.
Seconde pusibilitât: Carlos Gardel che al jere deventât popolâr in France cui soi tangos, al viazave seont i francês cuntun pasepuart Uruguyan e al sarès nassût invezit a Valle Eden tal Tacuarembó da Carlos e Maria Gardel. seont i prins e da Carlos Escajola seont i seconts.Dutcâs a si puès verificâ i soi documents achi
che al jere argjentin e che al si clamave ben Gardel e no Gardès o Escajola. Tar chest câs al sarès inmó plui furlan di prime e jenfri i argjentins-furlans a si puès da cumó zontâ un Gardel: Il plui grant dai Gardei fûr dal Friûl
.
I uruguaians a no varan nuie da dî dal moment che a si lu lasse nassi da lôr. Invezit i francês, di sigûr a no saran contents che le mê storie a somei plui vere che la lôr.
I argjentins furlans invezit a puedin zontâ jenfri di lôr ancje il Gardel e i cjargniei di buine volontât che varessin voie di fâ sù un monument a Carli Gardel a puedin contatâmi achi tal blog. Le storie no jé finide:-)
G
irovagando sul net, scopro che i Gardel vengono da Ovaro,un comune carnico da dove si usa emigrare già da secoli.Vado allora a vedere come mai Carlos Gardel é rivendicato dai francesi, dagli uruguaiani e dagli argentini allorché, fin'ora nessuno ha pensato a rivendicare il re del tango Gardel come cittadino di origine italiana.
Gardel, da vivo é sempre rimasto molto vago sulle sue origini. Si sà solo che nel 1920, quando aveva su per giù la trentina, ha dichiarato alle autorità uruguaiane di essere il figlio di Carlo e Maria Gardel, nato a Villa Eden in Uruguay nel 1987 secondo i francesi, o da Carlos Escayola di Tacuarembo, secondo una versione spagnola. Comunque, dopo i probabili controlli delle autorità civili uruguaiane, ció gli diede diritto di avere la nazionalità Uruguaiana col nome di Carlos Gardel. Ma difatti era argentino. Guardate i documenti.
Falso, dicono i francesi. Ottenne si un passaporto uruguaiano ma illegalmente per poter viaggiare in Francia senza essere disturbato dalle obbligazioni militari durante la prima guerra mondiale. Il vero Gardel é figlio della francese Berthe Gardes nato in Francia da padre sconosciuto ed emigrato in Argentina con la madre all'età di due anni.
L'atto di nascita é verificabile nel registro della popolazione di Tolosa e nelle liste di sbarco di Buenos aires e si tratta di Charles Romuald Gardes che a volte é trascritto Gardès con l'accento.
Se fosse Gardès, sarebbe di origine spagnola e dunque non ci sarebbe stato bisogno di cambiarlo in Gardel. Come il nome e cognome siano stati cambiati, i francesi non lo dicono.
E non dicono che Gardel andó in Francia solo nel 1928 ossia 10 anni dopo la fine della guerra e non rischiava affatto di farsi inviare sotto la naia.
Ammettono peró, che alla morte di Gardel, ci fu un testamento dichiarato falso con il quale, Berta Gardes, cercava di appropriarsi di tutti i beni di Carlos Gardel.
Dunque, almenché le due teorie siano vere, potrebbero essere false tutte e due, almeno in parte, per il semplice fatto che il nome é d'origine italiana e senza nessun errore possibile
, é d'origine friulana (Gardel vuol dire cardellino) dove questo nome era conosciuto molti secoli prima che si veda apparire nel resto dell'Italia, in Francia, in Australia e nelle due Americhe. Altri dettagli: Nel Friuli si usa emigrare fin dal 11mo secolo. Le villotte friulane, potrebbero aver influenzato i creatori del tango? Sapendo che una buona parte della popolazione argentina é di origine italiana proveniente dal Friuli é certo plausibile. Molto di più che un'influenza francese, che é molto difficile da trovare in Argentina.
Allora con chi balliamo questo tango?
Link: http://www.corriere.it/spettacoli/08_agosto_18/gardel_voce_tango_non_argentino_1f540d04-6cd5-11dd-b80d-00144f02aabc.shtml


text:
No jere plui une ostarie, ma l’odôr muf des breis dal paviment e des taulis bagnadis mil voltis di vin strucjât e lavadis cent voltis dibant al restave chel. E jere sierade e dentri nol jere nissun. Par chel jê si veve butade dentri: il scûr, la fumate e il frêt di chê crosere tal mieç dai cjamps, pôc fûr di un paîs che nol jere il so, no bastavin par parâle, e saveve che le cirivin e e jere corude li di chê puarte, e veve sfurigât un pôc te sieradure e e jere rivade a jentrâ. Pal moment dut ben, ma scûr ancje dentri e no podê fidâsi di piâ nuie, par che no le viodessin, ma bon, “E je fumate fûr, no mi viodaran istès”.
Cu la ongule e tire sù il tapon e e gjave la schede dal telefon, che se di no a colp che le cjatin, aprossimazion di trente metris, ma i vegnin intor. E torne a meti il tapon e e pie il telefon: al bute fûr une lûs latisine: sì, ve li il bancon, daûr lis scansiis miezis vueidis, miôr cirî alc ator, “Anìn sù”... “ce ben a son un pâr di cjamaris”. E cjape sù cuviertis plenis di polvar di un jetat e di un armâr e si met tun cjanton, dute involuçade.
No veve nancje cûr di distirâsi tal jet.
Cuatri blecs di lûs lamie a passin pal barcon tressât cun dôs breis in crôs e si butin tal mûr in bande di jê: une pidade fuarte di stivâl tes cuestis, doi colps di pistole.
Un lamp infinît. No je muarte: i colps a son lâts tal mûr, intune des maglis di lûs, la vôs dal soldât i dîs “Va a cagâ, o ‘nd ai za copâts avonde îr”. I da une altre pidade. “Daûr de cjase al è un poç”.
“O disarès di sì, cumò o ven jù”
I stivâi a çonconin jù pes scjalis di len.
“Ce pâr di coions, no mi pain par fâ il pizighet... fumìn un spagnûl, brusìn la cjase e o lin...”
“I fruts a son a zuiâ, ma cumò che e je ore di cene a vignaran sù...”
“Ce âstu, isal lât mâl alc?”
“E alore ce ise chê muse?”
“Dai ven ca, no stâ a pensâ masse, a son robis che a duraran pôc, e po ducj a disin che si à di jessi contents di fâ ognidun il so dovê, che al è un onôr servî la patrie, tu âs di vê braùre...”
“Un pocje, ma masse pocje..., dai torne a fâ di cene”
di Spirt Anonim
Conte n. 12


text:
Ai
5 di Jugn i citadins di 34 comuns de Comunitât Autonome Basche –
32 inte provincie di Gipuzkoa, un in Bizkaia e un in Araba – a son
stâts clamâts a partecipâ aes primis consultazions popolârs su la
indipendence. Svilupadis sul model catalan, lis votazions a son
stadis metudis in pîts dal coletîf Gure
Esku Dago fûr dai canâi istituzionâi,
in maniere di evitâ lis proibizions metudis de legjislazion
spagnole. I citadins a jerin clamâts a rispuindi a di une domande
une vore semplice, o sei: “Vuelistu jessi citadin/e di un stât
basc indipendent?” Cundut che no jere une consultazion uficiâl e
che organizazion e partecipazion a vevin une fonde volontarie, la
medie dai votants e je stade tor dal 30% cun pontis che in cualchi
comun a àn passât il 60%. La grande maiorance dai votants, o sei
plui dal 90%, si è declarade a pro di un stât basc indipendent. Une
vore sodisfats i organizadôrs de iniziative che a viodin chestis
consultazions tant che il prin pas par svilupâ une mobilitazion
indipendentiste trasversâl che e cjapi dentri dut il Paîs Basc.
Font:
Naiz:,
05-06/06/16


text:
Intes elezions anticipadis pal Parlament dal Land dal Schleswig Holstein il SSW (Südschleswigscher Wählerverband, o sei la Federazion dai eletôrs dal Schleswig meridionâl), il partît che al met adun i rapresentants de minorance danese e di chê frisone, al à otignût il 4,1% dai vôts e al à dopleât il numar dai siei elets che a son passâts di 2 a 4 rispiet aes elezions stadis. Par cjatâ un risultât miôr si à di rivâ fintremai al 1947 cuant che i elets a jerin stâts 6. Il partît al pues contâ ancje su 10 rapresentants intai conseis regjonâi dal teritori e su 136 conseîrs comunâi.
Font: Nationalia, 30/09/09


text:
Gnove
manifestazion ai 22 di Mai par difindi la educazion publiche par
catalan intes isulis Baleârs. La iniziative, inmaneade dai sindacâts
de scuele, di associazions di categorie e altris organizazions, e à
puartât intes stradis di Palma miârs di personis. Cuintri de gnove
normative statâl e regjonâl che e pidimente l’ûs veicolâr de
lenghe catalane intes scuelis des isulis, a son stadis za metudis in
at cetantis azions di proteste – de manifestazion moltitudinarie
dai 29 di Setembar dal an passât aes trê setemanis di siopar dai
insegnants, des azions di solidarietât dai gjenitôrs fin ai siopars
de fam – par cumò però cence che il guvier locâl e chel statâl,
ducj i doi intes mans de diestre spagnoliste, a vedin fat pas indaûr.
Font:
VilaWeb, 22-23/05/14


text:
Corsiche: manifestazion nazionaliste unitarie cuintri de repression
In Corsiche disevot tra partîts, sindacâts e associazions di aree nazionalitarie a àn clamât adun une manifestazion unitarie par protestâ cuintri de repression che il guvier francês al puarte indenant cuintri dal nazionalisim cors. In particolâr, si domande la liberazion dai presonîrs politics, ma ancje la fin dai atacs cuintri de lenghe corse. A meti adun fuarcis dispès avonde dividudis e je stade massime la condane ae preson a vite dal indipendentist Yvan Colonna, che o vevin za fevelât te pontade stade di Internazionalitari. La iniziative si è davuelte sabide ai 12 di Zenâr a Ajacciu daûr dal sproc “resistenza é liberta” (resistence e libertât). I manifestants a àn ocupât par diviersis oris la sede de Assemblee teritoriâl corse, ma a son stâts butâts fûr de polizie che e à dite di jessi intervignude daspò che un fûc al jere stât piât intal ufici di presidence.
[Font: Mon Divers, 07/01/2007; Libération, 12/01/2008; Le Monde, 13/01/2008; U Ribombu, 13/01/2008]


text:
Paîs Basc: propueste di Batasuna par saltâ fûr dal conflit
Tra lis novitâts capitadis intal Paîs Basc ta chestis ultimis setemanis a ‘nt meretin segnaladis almancul dôs.
Di une bande o vin la propueste fate indenant de formazion politiche di riferiment de çampe indipendentiste basche, ven a dî Batasuna, partît metût fûr leç dal Parlament di Madrid cul vôt dai spagnoliscj dal PP e dal PSOE, ma che al rapresente almancul il 10% de popolazion basche. La propueste fate indenant si môf su la linie dal superament dal conflit in graciis di un acuardi politic che al puarti a di une gnove suaze politiche e istituzionâl par Euskal Herria. Tra lis novitâts metudis su la taule di cheste propueste e je chê di inviâ un procès democratic di sovranitât basche a partî des istituzions che za a esistin, in primis di chês dal Paîs Basc spagnûl, ven a dî lis trê provinciis de Comunitât Autonome Basche e la Comunitât navare. Un procès definît di “autonomie politiche” che al vierzi la strade a di une discussion gjenerâl là che a sedin dentri dutis lis opzions politichis, duncje ancje chê indipendentiste. Cheste propueste ise un savoltament des posizions puartadis indenant fin a vuê de çampe indipendentiste basche? Pal puartevôs di Batasuna, Arnaldo Otegi, no je cussì, come che al spieghe tune interviste fate de emitente basche “Info Zazpi Irratia”:
Dal gno pont di viste, la propueste che la ezkerra abertzale e à metût su la taule e à chê di cjatâ fûr posizions costrutivis e positivis par superâ chei doi grancj mûrs che dilunc de storie a àn saborât il conflit intal nestri paîs, ven a dî chel de division teritoriâl dal Paîs Basc e chel dal dirit dal popul basc di decidi. Cheste propueste e vûl creâ un cuadri gjenerâl che al permeti di rivâ a di un acuardi par inviâ un procès democratic, ven a dî imbastî un acuardi politic che al fissi un senari di pâs stabile e continuative intal paîs.
Ta chest propueste no je dentri la peraule autodeterminazion, ma la strade ise simpri chê? Otegi al rispuint cussì:
Cuant che si frontin argoments di cheste fate, al pâr simpri che a sedin peraulis tabù, che no si puedin doprâ tune taule di negoziazion. O vin vût a ce fâ cun politics che a podevin poiâ l’implant politic che o vevin tal cjâf nô, ma che a disevin che nol jere propit chel de autodeterminazion. Di là de semantiche, ce che mi interesse di sclarî al è che la peraule autodeterminazion e vûl dome dî che lis citadinis e i citadins bascs a àn il dirit di decidi in maniere libare e democratiche il lôr status istituzionâl. Dome su chel si pues imbastî un senari di condizions compagnis par ducj. Nô o sin indipendentiscj e o volìn un stât indipendent cun dentri i cinc teritoris storics dal Paîs Basc e duncje o domandìn un procès democratic che al puarti a di un cuadri politic là che il nestri progjet al puedi deventâ realtât e che a fâlu a sedin lis citadinis e i citadins cun mieçs pacifics e democratics. Par piturâ chest cuadri, nô o vin fevelât fin cumò di procès di autodeterminazion e o crodìn che nol vedi un altri non, ma se in cierts câs al è dome il non a dâ fastidi si pues ancje metilu di bande. Ce che o volìn dî in maniere clare e che o vin metût su la taule al è che no si pues superâ il conflit se no si permet che lis citadinis e i citadins bascs a decidedin in maniere democratiche dal lôr avignî cence nissun limit che nol sedi chel de volontât popolâr.
Cheste propueste, dut câs, e à – disìn cussì – gjavât l’alibi des peraulis a cualchidun. Al è il câs, par esempli, dal PNV che al à cirût di dineâ la sô impuartance.
Al è ta cheste clime che si à vût un altri acjadiment impuartant che al è capitât sabide ai 24 di Fevrâr. Ta chê zornade, di fat, e jere stade clamade dongje une manifestazion a Bilbao par rivendicâ il dirit ae autodeterminazion, ma soredut par difindi i dirits dai presonîrs politics: un teme che al è cjâr a cetancj bascs, ancje chei che no fasin part de çampe indipendentiste rapresentade di Batasuna. La manifestazion, come dutis chês che a viodin la adesion di rapresentants de ezkerra abertzale, e je stade proibide de magjistrature spagnole. Cundut achel miârs di personis a son rivadis a Bilbao par manifestâ in maniere pacifiche lis lôr ideis. Cuintri di lôr si è discjadenade in maniere brutâl la Ertzaintza, ven a dî la polizie autonomiche basche, che e à causât une sdrume di ferîts tra i manifestants e tra il public, dongje di puartâ a diviers arescj. Par fevelâ di chest episodi al è interessât lei un pâr di passaçs de interviste al dirigjent di Batasuna, Joseba Permach, che e je lade in onde simpri su la emitente “Info Zazpi Irratia”. Permach al è propit un dai arestâts e i è stât domandât cemût che si à rivâts al so arest e cuale che e jere la situazion:
Ducj chei che a jerin là, fossino lis personis che a partecipavin ae manifestazion o ancje i rapresentants dai mieçs di comunicazion e i gjornaliscj che a jerin vignûts, ducj lôr a àn podût viodi che il compuartament mostrât de polizie autonomiche dal PNV al jere une vore provocatori, che a cirivin incidents za dal principi. Al jere di agns che no viodevin un compuartament come chel mostrât de polizie e, massime, de Brigade Mobile, bielzà dal prin tacâ de manifestazion. Par fâ un esempli, miezore e ancje plui, prime dal inizi de manifestazion a jerin za reparts de Brigade Mobile tal sît sielzût par partî, za dal principi a jerin saltâts fûr dai blindâts par cjariâ cuintri dai familiârs dai presonîrs che a jerin daûr a dâsi dongje e a son lâts indenant cussì fin che o vin decidût, par evitâ incidents, di superâ il cordon de polizie cjapant une strade paralele là che, dut câs, a jerin altris reparts de Ertzaintza, ancje se no de Brigade Mobile, e chi si son indreçâts in maniere clare, e al è plen di testemonis che a puedin contâlu, dome cuintri di me: mi àn cjapât i documents e mi àn dite di dispierdi la manifestazion se no mi varessin arestât. Po a àn decidût di cjariâ in maniere brutâl e intant che a pestavin la int che e jere dongje, a son rivâts li di me e mi àn puartât vie.
La çampe indipendentiste e à acusât il PNV, che al è al podê te CAB, e che, duncje, al comande la Ertzaintza, di jessi responsabil par ce che al è sucedût. I rapresentants dal partît nazionalist basc, invezit, a àn dite che la colpe e jere des autoritâts spagnolis che a àn proibît la manifestazion e dal ategjament provocatori di Batasuna. Cheste la rispueste di Permach:
Noaltris no dineìn che la responsabilitât prime e principâl dal dinei continuât dai dirits sociâi e politics intal Paîs Basc e de politiche di ilegalizazion e ve dade ae Leç dai partîts e duncje a chês formazions politichis che le àn puartade indenant e che prime a jerin dentri intal Pat antiterorist che al è stât la fonde de politiche di ilegalizazion: ta chest sens, duncje, i responsabii a son il PP e il PSOE e, viodût che cumò al è al guvier, la responsabilitât principâl le à il PSOE e, cun lui, ancje i orghins de justizie spagnole che i stan daûr a cheste cuestion. Dut câs, la robe che e je dal dut sureâl, e che ducj chei che a jerin là a puedin testemoneâ, al è che ta chest paîs tai ultins agns e ancje tai ultins doi mês si à vût disinis, cuant che no centenârs, di manifestazions che a son stadis proibidis, ma in nissun câs il compuartament de Ertzaintza, ancje se dispès al jere disproporzionât, al è rivât al nivel, ae brutalitât, al macili che si à vût te manifestazion di sabide. Nô no vin nissun dubi che daûr di dut chest e je une decision politiche e che cheste decision no je stade cjapade a Madrid, si ben a Gasteiz o a Bilbao.


text:
Italie: al cres il marum des minorancis pai ats dal guvier talian
Al cres il marum framieç des comunitâts minorizadis intal stât talian par vie des ultimis decisions dal guvier talian. A preocupâ a son massime i tais previodûts sul front finanziari e su chel scolastic. Tra i prins a mobilitâsi a son stâts i slovens che, pai tais decidûts dal ministri Tremonti, a riscjin une riduzion dal 40% dai lôr contribûts. I tais, dut câs, a cjapin dentri ancje la minorance taliane in Slovenie e in Cravuazie e a menacin ancje i fonts pe leç statât 482/99 che tai ultins agns a son stâts sbassâts dal continui. Cun di plui, la menace di tais, in plui des risorsis, e ven slargjade ancje aes istituzions di riferiment des minorancis come tal câs dal Istitût Culturâl Ladin “Majon di Fascegn” che pal ministri talian Brunetta al sarès un “ent inutil” che al meretarès sierât. Preocupazions a son po ancje pai contignûts dal decret Gelmini che cu la figure dal “mestri unic” al menace l’insegnament e l’ûs des lenghis minoritariis no dome in realtâts come chê dal istitût bilengâl di Sant Pieri dal Nadison, ma ancje a front di ce che e previôt la leç 482/99.
Font: Novi Matajur, 24/10/08; Il Trentino, 18/10/08; Slovit, n. 131; Primorski Dnevnik, 12/10/08


text:
Ai 30 di
Març in France si è tignût il secont turni des elezions
aministrativis che a son stadis segnadis dal salt indenant de diestre
nazionaliste francese cun passe 150 comuns piçui e grancj che a son
passâts dai socialiscj al UMP o fintremai al FN. La Bretagne e je
une des areis là che la çampe e à tignût miôr e e à vinçût
intes citâts plui impuartantis tant che Naoned / Nantes, Roazhon /
Rennes, Brest e An Oriant / Lorient. Di segnalâ po la vitorie a
Karaez / Carhaix ancjemò al prin turni di Christian Troadec, un dai
puartevôs dal moviment dai Bonnets rouges, e che in diviers comuns
il Parti Breton al à rivât a otignî dai conseîrs. A Perpinyà /
Perpignan, capitâl de Catalogne setentrionâl, la vitorie e je lade
a Jean-Marc Pujol de UMP, poiât ancje dal moviment Unitat Catalana,
che al à batût il candidât de estreme diestre. In Corsiche lis
fuarcis nazionalistis a àn otignût dai risultâts pardabon
impuartants, massime cun Femu a Corsica che e à rivât pe prime
volte a otignî la vitorie a Bastia cun Gilles Simeoni e che le à
sfiliade cun Jean-Christophe Angelini a Purti Vechju / Porto-Vecchio.
A Aiacciu / Ajaccio la convergjence des fuarcis nazionalistis e à
permetût di passâ il 10% e di cori ancje pal secont turni. In
Ocitanie si à vude une fuarte incressite de diestre francese, sei
chê moderade de UMP, sei chê estreme dal FN. Tra lis citâts
pierdudis dai socialiscj a vantaç de diestre o dai centriscj o
cjatìn Tolosa / Toulouse, Lemòtges / Limoges, Pau e Valença /
Valence, intant che a Montpelhièr / Montpellier il candidât
socialist al è stât batût di un candidât dissident di çampe. Une
novitât di chestis elezions aministrativis e jere la presince dal
cartel ocitanist Bastir! cun 116 candidâts conseîrs, 36 di chescj
za elets intal prin turni. Intal Paîs Basc setentrionâl si à
viodût dai pas indenant impuartants pe çampe nazionalitarie basche
cun risultâts dispès sore dal 10% e la maiorance otignude in
diviers comuns. A Baiona / Bayonne, la capitâl regjonâl, la vitorie
e je lade ai centriscj par un pugn di vôts, intant che la liste
nazionalitarie e à vût il 10,5% dai vôts.
Font:
Journalet, 31/03/14; Agence Bretagne Presse, 31/03/14; Naiz:, 31/03/14; Alta Frequenza, 31/03/14; VilaWeb, 31/03/14


text:
Fasìn ridi il gjornalist5 coments Publicât da il crot il giovedì, settembre 24, 2009
Tornant ai famôs atacs de stampe nazionâl cuintri il furlan e al fat che lis traduzions par furlan di autôrs forescj a son un scandul e a fasin ridi (il sot titul di un dai articui al jere plui o mancul "In Friûl si spindin milions di euros par fa traduzi Brecht (...), e plui indevant al continuave disint che (...) Spietant Godò di Samuel Beckett, par furlan al somee plui prose comiche che teatri dal assurt.)
Bon, o ai pensât di fâi un plasê a Giulia Calligaro e a Raffaele Oriani fasintju gjoldi ancjemò un pocut cuntune liste, a disi il vêr fate di corse, di autôrs che a son stâts voltâts par furlan:
Dante Alighieri, La Bibie, Boccaccio, Omero, Virgilio, Shakespeare, Moliere, Pirandello, Cechov, La Fontaine, Frederic Brown, Isaac Asimov, Martin Buber, Bertolt Brecht, Antonie Saint-Exupèry, Esopo, Fedro, Hemingway, Nievo, Ginzburg, Von Hofmannsthal, Arthur Conan Doyle, Dostoevsky, Collodi, Garcia Lorca, Esiodo, Saffo, Tenesse Williams, Juan Ramón Jiménez, Kafka, Beckett, Orwell.
O lassi ai doi gjornaliscj, cuant che varan finît di vaì dal ridi, di cirî cualis des traduzions a son stadis finanziadis de regjon e cualis che a son stadis fatis gratis. O conti sul fat che a son brâfs a verificâ lis notiziis.
Cemût il Quad?1 coments Publicât da il crot il sabato, giugno 27, 2009
La mê polse come blogarin, che e veve di durâ nome il mês di Mai, si è slungjade par scuasit dut Jugn...
Intant a 'nd è sucedudis di robis, sedi chenti che atôr pal mont. Plui di cualchi volte mi sarès plasût tacâ cualchi coment.
Stant che di cualchi bande al e miôr che o scomencedi o met un tucut di satire, che e stâ simpri ben.
Intune maniere che al è ben no spiegâ o ai vût in man lis brutis des gnovis zontis al vocabolari furlan. Come che o savês, par sparagnâ, il lavôr al è stât dât in apalt fûr regjon, cheste no je di sigûr la version definitive ma za cussì si rive a fâ capî il grant valôr de opare in vore.
Bighe; dal latin bigum al jere il cjar tirât di doi cjavai che al vignive doprât dai romans par cori atôr
Cemût la bighe?; espression tipiche di origjine latine, probabilmentri aquileiese, al ven a significâ cemût vadial il to cjarut? Al dì di vuê, tal lengaç zovanîl, si dopre plui di spes la espression cemût il Quad? par informâsi su lis prestazions dal mieç di locomozion. La rispueste tipiche e je al è cjalt ma al è flap, parcè che si sa che il Quad nol à une grande autonomie e al a tindince a scjaldâsi masse. Si dopre di spes ancje la espression Tu âs il Quad di fûr che e serf par visâ che al stâ par tacâ a plovi e che al è miôr meti il Quad intal garage.
Chi fieneggia sull’alpe?3 coments Publicât da il crot il lunedì, luglio 21, 2008
"E poi chi fieneggia sull'alpe?" cheste e je la famose batude fate di un baron de universitât di Triest intai agns '60 par spiegâ la no convenience di vierzi une universitât a Udin. Cumò che si torne a cjacarâ di un sôl ateneu in regjon mi somee just ricuardâ chês peraulis.
Viodude l'ande al è probabil che di ca in curt o tacarin a lei sui gjornâi des conseguencis negativis dal abandon de mont, dal fat che no fasint plui lens come une volte i boscs a stan deventant salvadis, dal risi simpri plui grant di franis e incendis, par no fevelâ des invasions des cavaletis e saio jo di ce altri...
Il reclam4 coments Publicât da il crot il venerdì, gennaio 11, 2008
Fra il reclam che mi è rivât a cjase cheste setemane, te liste des buteghis che fasin il pan cjalt intune famose cjadene di supermarcjâts, o ai cjatât une piçule imprecision (cjale la foto). Magari cualchidun al podarès scrivi al Piccolo la prime letare di proteste juste dal àn cuintri chei sacramentâts di furlans.
La tutele2 coments Publicât da il crot il mercoledì, dicembre 19, 2007
No a ducj e je lade ju la aprovazion de gnove leç regjonâl su la lenghe furlane. Intant che o spietin di capî ce che e dîs verementri e di viodi trops bêçs che e vignaran stanziâts par metile in vore, o vin savût che e je in preparazion une gnove propueste di leç che un grup di conseîrs regjonâi a stâ preparant par corezi chel che al è stât fat. E je une propueste bipartizan e monoetniche che e somee plasê un grum a plui di cualchidun. Prin firmatari l'onorevul Gabane Ledrose che nus à contât di jessi simpri stât favorevul a une vere tutele de lenghe furlane, tal rispiet di ducj e cence pesâ su lis spesis regjonâls. La propueste di leç e à l'ambizion, secont lui, di deventâ un model pe tutele di dutis lis lenghis minoritariis talianis e parcè no europeanis.
Par une plui clare comprension il test al è stât voltât par furlan, visaitsi dut câs che chê che val e je dome la version taliane.
Gnovis normis pe tutele e pe promozion de lenghe e de culture furlane
art. 1 (Finalitâts)
La sole lenghe ufiziâl de regjon e je che taliane.
art. 2 (Tutele de lenghe furlane)
Se dut câs cualchidun, tal rispiet dal articul 6 de costituzion, de convenzion europeane su lis lenghis regjonâls e sore dut dal art 1 di cheste leç, dentri cjase sô, cence dâ fastidi a nissun, al à voie di fevelâ par furlan, al è libar di fâlu.
art 3 (Grafie)
Tai limits dal articul 1 de leç ducj a son libars di doprâ la grafie taliane.
art 4 (Struments di tutele dal patrimoni linguistic de regjon)
abolît
art 5 (Insegnament scolastic de lenghe furlane)
Tai limits de leçs statâls, de autonomie scolastiche, dai fonts regjonâi, tignint cont dal efiet sere e dal niño, al di fûr dal orari scolastic e su richieste di almancul la totalitât dai gjenitôrs e dai insegnants, (simpri che a metedin lôr i bêçs e che si paiedin il riscjaldament), nol è dal dut vietât l'insegnament de lenghe furlane par un massim di 1 ore di cincuante minûts a cuadrimestri.
art 6 (Programs televisîfs in lenghe furlane)
La Regjon, cuant che covente, e je autorizade a fâ dai incuintris cu la dirigjence des emitents statâls par rimandâ la date di metude in vore di chel che al proviôt la leç 482 dal 1999.
art 7 (Toponomastiche)
Prin di là cu la bombolete spray a gambiâ il non sui cartei dal paîs si à di domandâ il parê preventîf dal ARLEF. La spese pes bobolutis no à di pesâ su la publiche aministrazion.
art 8 (Normis finanziariis)
I bêçs che a coventaran pe atuazion di cheste leç, tignint cont dal disvilup armonic de regjon e cun voli compensatîf, a vignaran cussì ripartîts: metât a laran ae Universitât di Udin e as altris associazion che storichementri a lavorin par prudelâ il furlan, i doi tierçs a laran a associazions e ents cun sede tal cjâf lûc regjonâl che a lavoredin pe atuazion dal articul 1 de normative.